Imigresen Tegaskan PSS Bukan IC, Bukan Untuk PATI

MEMBAKUT: Pas Sementara Sabah (PSS) bukan kad pengenalan (IC), PSS juga bukan bererti pemegangnya boleh memohon taraf warganegara Malaysia sebaliknya pemegang PSS adalah kekal warga asing yang mendapat kebenaran tinggal di negara ini.

PSS hanya akan menggantikan Kad Pendaftaran Orang Asing Khas (IMM13), Kad Burung-Burung dan Sijil Banci yang dikeluarkan sebelum ini kepada sebanyak 136,055 pelarian manakala pendatang asing tanpa izin (PATI) pula ialah golongan yang masuk secara haram ke Malaysia dan perlu diburu serta diusir keluar.

Demikian penegasan diberikan Pengarah Jabatan Imigresen Sabah, Datuk Dr. Muhamad Sade Mohamad Amin dalam sesi soal jawab bersama kira-kira 200 masyarakat yang hadir dalam Program Penerangan Tentang PSS di Dewan Serbaguna Membakut hari ini.

Bercakap kepada Borneo Today selepas itu, Muhamad Sade menjelaskan, PATI tidak akan sama sekali diberikan PSS sebaliknya golongan itu akan ditangkap dan ditahan sebelum dihalau ke negara masing-masing.

“Jadi sudah jelas bahawa PSS ini bukan IC dan ianya juga adalah bukan untuk PATI ianya tertakluk kepada mereka yang sedia ada telah memiliki ketiga-tiga kad ini dan tujuan PSS adalah untuk menukar ketiga-tiga kad ini yang tidak mempunyai ciri-ciri keselamtan, saya nyatakan tadi bahawa kerajaan telah bersetuju untuk mengeluarkan kepada pemegang kad ini sebanyak 136,055 pemilik sahaja.

“PATI adalah kerja kami di Jabatan Imigresen untuk melakukan operasi dari masa ke semasa, untuk makluman Jabatan Imigresen telah melakukan banyak operasi dan sepanjang tahun ini sahaja kita telah menangkap sebanyak 5,000 PATI yang mana mereka ini telah memenuhi pusat tahanan sementara kita jadi boleh saya nyatakan bahawa mereka ini tidak memiliki sebarang dokumen, mereka yang telah memiliki dokumen tetapi telah melanggar syarat-syarat imigresen di negara kita ,mereka ini dianggap PATI dan kita telah mengambil tindakan sebagaimana biasa,” katanya.

Muhamad Sade berkata, sebelum ini IMM13, Kad Burung-Burung dan Sijil Banci yang dikeluarkan hanya berbentuk kertas sehingga berlaku banyak pemalsuan dokumen tersebut, justeru dengan adanya PSS ketiga-tiga dokumen tersebut akan ditukar kepada kad yang mempunyai ciri-ciri keselamatan tinggi dan tidak boleh dipalsukan.

Tegasnya, hanya Jabatan Imigresen, Majlis Keselamatan Negara dan Jabatan Ketua Menteri yang akan terlibat dalam mengeluarkan PSS bukannya Jabatan Pendaftaran Negara kerana PSS bukanlah pemberian kewarganegaraan kepada orang asing.

“Jangan kaitkan PSS ini dengan Jabatan Pendaftaran Negara dan sebagainya sebab PSS ini bukannya berkenaan dengan pendaftaran mereka yang ingin menjadi warganegara ini adalah hanyalah merupakan proses menukar tiga kad tadi menjadi satu kad yang bermutu tinggi memunyai ciri-ciri keselamatan jadi ini hanya akan dilaksanakan oleh tiga agensi utama iaitu Jabatan Imigresen, Jabatan Ketua Menteri dan Majlis Keselamatan Negara bagi menentukan kesahihan pada Kad Burung-Burung dan juga Sijil Banci yang telah dimiliki pemohon.

“Jabatan Imigrsen sendiri kita memerlukan satu dokumentasi bermutu tinggi untuk memberikan kita membuat penguatkuasaan, dengan adanya kad ini nanti kita akan dapat mengesan kesahihan satu-satu pemilikan dan juga dalam masa yang sama kita akan dapat kawal perjalanan mereka di dalam negara, jadi ini akan dapat membantu usaha kita untuk membuat pengusiran kepada PATI yang tidak memiliki dokumen sebenar dan kita harap juga supaya ini dapat mengurangkan kes-kes pemalsuan dokumen yang agak berleluasa ketika ini,” tegas beliau.

Mengulas lanjut, Muhamad Sade mengesahkan bahawa cadangan pelaksanaan PSS sebenarnya telah bermula pada 2010 yang ketika itu dikenali sebagai Pas Residen, namun kerajaan lampau gagal melaksanakannya kerana tidak  mempunyai kehendak politik yang kuat dalam menyelesaikan masalah PATI di Sabah.

Katanya, hanya pada tahun ini barulah cadangan berkenaan dirancang akan dilaksanakan bermula 1 Jun 2020 kerana kerajaan sekarang serius dalam menyelesaikan masalah kebanjiran warga asing di Sabah yang telah membelenggu rakyat negeri ini sejak sekian lama.

“Hanya pada 2019 iaitu di bawah kerajaan baharu di mana satu mesyuarat jawatankuasa induk yang telah diadakan pada 16 September yang dipengerusikan Ketua Menteri dan Menteri Dalam Negeri pada ketika itu telah memutuskan untuk melaksanakan PSS yang akan bermula pada 1 Jun 2020, jadi daripada kronologi ini jelas menunjukkan bahawa pelaksanaan tentang pas ini adalah satu perkara yang telah dicadangkan atau pun disokong dalam kerajaan yang terdahulu jadi saya yakin bahawa ini perkara yang baik ianya dilaksanakan dan diteruskan dalam pemerintahan sekarang.

“Kami berharap supaya isu ini tidak dipolitikkan memandangkan dasar yang telah akan dilaksanakan merupakan dasar yang telah diputuskan sejak 10 tahun yang lepas jadi dasar ini memberikan manfaat kepada rakyat dan saya yakin jika agensi-agensi kerajaan diberikan kepercayaan untuk melaksanakan dasar ini tanpa dipolitikkan ia akan memberi kesan positif kepada kesejahteraan rakyat keseluruhan,” tambahnya.


COVID-19 Boleh Tersebar Melalui Asap Vape – Kajian

Satu kajian terbaharu mendapati pengguna vape yang dijangkiti COVID-19 lebih mudah menyebarkan virus itu kepada orang sekeliling dengan cara hembusan.

Portal Daily Mail UK memetik kajian oleh pakar dari Mexico, Italy dan New Zealand itu sebagai berkata hembusan asap vape boleh menyebarkan ribuan partikel virus ke persekitaran individu tersebut.

Ia juga mampu menyebarkan virus COVID-19 sehingga 2 meter jaraknya, melepasi peraturan penjarakan fizikal United Kingdom (UK) iaitu 1 meter.

“Pakar tersebut menggesa pengguna vape agar tidak melakukan aktiviti berkenaan ketika beratur, di perhentian bas, atau mana-mana kawasan awam yang orang ramai mempunyai risiko berada dalam kepulan asap alat berkenaan.

“Mereka berkata walaupun sukar menghentikan aktiviti itu di rumah, tetapi ia sesuatu yang masuk akal untuk melarang penggunaan alat berkenaan di tempat-tempat awam,” menurut portal itu lagi.

Tambah portal itu lagi, sekumpulan saintis turut membuat model bagaimana virus itu boleh tersebar dalam kepulan asap nipis vape, bagaimana ia masuk ke dalam paru-paru, seterusnya ke mulut, dan dihembuskan semula.

Mereka turut membuat model yang sama menggunakan kepulan asap tebal vape yang meningkatkan risiko sekitar 5 hingga 17 peratus.

Dr Roberto Sussman dari Universidad Nacional Autonoma de Mexicor dalam artikel yang sama berkata bahan kimia dalam asap vape tidak mampu membunuh virus berkenaan.

Kajian tersebut telah dimuat naik di portal kesihatan MedRxiv, tetapi masih belum dikaji semula dan disahkan oleh saintis lain.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lagi Rekod Tertinggi! 20,596 Kes Dicatatkan Hari Ini

PUTRAJAYA: Sebanyak 20,596 kes Covid-19 direkodkan hari ini, rekod tertinggi yang mencecah angka 20,000 buat kali pertama, lapor Kementerian Kesihatan.

Bilangan kes tertinggi direkodkan adalah semalam dengan 19,819 jangkitan.

Ketua Pengarah Kesihatan Dr Noor Hisham Abdullah berkata di Twitter, jumlah keseluruhan jangkitan kini adalah 1,203,706.

Selangor kekal merekodkan bilangan tertinggi dengan 8,549 kes.

Ia diikuti Kuala Lumpur (2,163), Kedah (1,446), Johor (1,300), Sabah (1,062), Pulau Pinang (1,022), Negeri Sembilan (989), Perak (916), Sarawak (759), Kelantan (772) Melaka (622) , Terengganu (501), Pahang (426), Putrajaya (50), Labuan (15) dan Perlis (empat).


COVID-19: 90 Discaj Hospital Hari Ini, Kes Sembuh Meningkat Kepada 3,542 Kes

PUTRAJAYA: Jumlah individu yang sembuh dari jangkitan COVID-19 di negara ini terus meningkat dengan 90 kes dilaporkan sudah pulih sepenuhnya hari ini.

Ketua Pengarah Kesihatan, Datuk Dr Noor Hisham Abdullah, berkata ia menjadikan jumlah kumulatif kes yang dibenarkan pulang adalah sebanyak 3,542 kes atau 63.2 peratus daripada jumlah keseluruhan kes.

“Seperti trend yang dilihat kebelakangan ini, bilangan kes yang pulih dan dibenarkan pulang hari ini adalah melebihi bilangan kes yang dilaporkan.

“Sehingga jam 12 tengah hari ini, terdapat 71 kes baharu yang dilaporkan. Ini menjadikan jumlah kes positif COVID-19 di Malaysia adalah sebanyak 5,603 kes.

“Daripada jumlah berkenaan seramai 42 kes positif COVID-19 sedang dirawat di Unit Rawatan Rapi (ICU) dan 21 kes masih memerlukan bantuan pernafasan,” katanya pada sidang media harian COVID-19, di sini.

Dr Noor Hisham berkata, dalam pada itu turut dilihat pertambahan dua kes kematian berkaitan COVID-19 menjadikan jumlah kumulatif kes adalah sebanyak 95 kes atau 1.70 peratus daripada jumlah keseluruhan kes.

Beliau berkata, kes kematian ke-94 (kes ke-3,871) membabitkan seorang wanita warganegara Malaysia berusia 32 tahun dan mempunyai latar belakang penyakit darah tinggi.

Katanya, wanita berkenaan adalah anggota perubatan Kementerian Kesihatan Malaysia (KKM) dan mempunyai sejarah kontak rapat dengan kes positif COVID-19 iaitu kes ke-3,662 yang berkaitan dengan kluster hospital pakar Muar, Johor.

“Beliau sebelum ini menerima rawatan di Hospital Enche’ Besar Hajjah Khalsom, Johor pada 6 April lalu sebelum disahkan meninggal dunia pada 12.36 pagi tadi. Ini ialah kematian ketiga dalam kalangan anggota kesihatan KKM.

“Kes kematian ke-95 (kes ke-4,129) membabitkan seorang lelaki warganegara Malaysia berumur 67 tahun dan mempunyai latar belakang penyakit kencing manis, darah tinggi, penyakit jantung dan penyakit buah pinggang.

“Beliau mempunyai sejarah kontak rapat dengan kes positif COVID-19 iaitu kes ke-1,575 iaitu berkaitan kluster pesakit di bawah pemantauan (PUI) Bali.

“Beliau sebelum ini dirawat di Hospital Tengku Ampuan Afzan, Pahang pada 8 April lalu dan disahkan meninggal dunia pada 22 April jam 11.48 malam. KKM mengucapkan takziah kepada ahli keluarga mereka,” katanya.


Jeffrey Kitingan Diberi Pelepasan Daripada Pengawasan, Pemerhatian

KOTA KINABALU : Timbalan Ketua Menteri Sabah Datuk Dr Jeffrey Kitingan telah diberi pelepasan daripada menjalani pengawasan dan pemerhatian oleh Kementerian Kesihatan mengikut Akta Pencegahan dan Pengawalan Penyakit Berjangkit 1988.

Jeffrey yang juga ahli Parlimen Keningau berkata surat pelepasan bertarikh semalam (23 Nov), ditandatangani pegawai kesihatan dari Jabatan Kesihatan Lembah Pantai.

“Mana-mana individu yang dikuarantin boleh meminta pelepasan lebih awal, bergantung kepada persetujuan daripada Kementerian Kesihatan dan setelah menjalani pemeriksaan kesihatan diperlukan.

“Oleh itu, tidak timbul masalah ketidakpatuhan dan isu berat sebelah kerana pelepasan awal itu tidak bersifat politik,” katanya dalam kenyataan malam ini.

Pada persidangan Dewan Rakyat hari ini, ahli parlimen pembangkang mempersoalkan kehadiran Jeffrey di dalam dewan selepas beliau didakwa belum menghabiskan tempoh kuarantin wajib 14 hari sejak tiba dari Sabah.

Menurut surat pelepasan itu, Jeffrey dikehendaki menjalani pengawasan dan pemerhatian di rumah bermula 12 hingga 25 Nov, namun dilepaskan daripada perintah kuarantin itu dua hari sebelum tarikh tamat tempoh selepas didapati keadaan kesihatannya memuaskan.

Jeffrey berkata keputusan dibuat oleh Kementerian Kesihatan yang telah menjalankan beberapa ujian calitan dan ujian darah sejak beliau tiba di Kuala Lumpur pada 12 Nov lepas.

Beliau juga menafikan dakwaan yang dirinya masih berada di Sabah pada 13 Nov dan tuduhan itu disifatkannya sebagai berniat jahat dan fitnah bertujuan merosakkan reputasi dan karakternya.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 1,119 Kes Baharu, 2 Kematian Hari Ini

PUTRAJAYA: Kementerian Kesihatan melaporkan 1,257 pesakit sembuh berbanding 1,199 kes baharu Covid-19 dan dua kematian.

Ini menjadikan 325,182 kes pulih daripada keseluruhan 340,642 kes Covid-19 dengan 1,251 kematian direkodkan setakat ini.

Ketua Pengarah Kesihatan, Dr Noor Hisham Abdullah berkata, terdapat 14,209 kes aktif dengan 72 daripada 167 pesakit di unit rawatan rapi memerlukan bantuan pernafasan.

Daripada jumlah kes baharu itu, katanya, lima kes import dan baki 1,194 kes ialah penularan tempatan, yang terdiri daripada 959 warganegara dan 235 warga asing.

Selangor masih mencatatkan jumlah kes baharu tertinggi, iaitu 283 kes.

“Daripada jumlah ini, 203 kes (71.7%) daripada kluster dan saringan kontak rapat,” katanya dalam kenyataan.

Ia diikuti Sarawak (267), Kelantan (138), Pulau Pinang (125), Kuala Lumpur (84), Johor (81), Sabah (64), Negeri Sembilan (43), Melaka (36), kedah (33), Pahang (30), Perak (sembilan), Terengganu (tiga), Labuan (dua) dan Putrajaya (satu).

Noor Hisham berkata, dua kematian itu masing-masing membabitkan seorang warganegara di Sabah dan warga asing di Pulau Pinang yang berusia 52 serta 60 tahun, serta mempunyai latar belakang penyakit seperti hati kronik dan kencing manis.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Shafie Jadi PM Hanya Khayalan Dr M, Kata Menteri Sarawak

KUCHING: Seorang menteri Sarawak ragu-ragu sama ada Amanah dan DAP akan mengheret diri mereka ke dalam khayalan Dr Mahathir Mohamad untuk Presiden Warisan, Shafie Apdal menjadi calon perdana menteri pilihan pembangkang.

Abdul Karim Rahman Hamzah, naib presiden Parti Pesaka Bumiputera Bersatu (PBB), berkata Mahathir tiada hak menentukan siapa yang patut menjadi perdana menteri buat semua rakyat Malaysia.

“Kecuali parti itu atau gabungan parti yang diketuai Mahathir bersetuju dengan cadangannya, baru kita boleh katakan Shafie ialah perdana menteri pilihan. Jika tidak, ini hanya cubaan Mahathir menghangatkan berita politik Malaysia,” katanya kepada FMT.

Karim mengulas pengumuman Mahathir semalam yang pemimpin parti pembangkang bersetuju mencalonkan Shafie sebagai perdana menteri pilihan mereka jika Pakatan Harapan memenangi pilihan raya umum akan datang.

Katanya, Mahathir selalu memberi kejutan kepada rakyat dan beliau mungkin mencadangkan Presiden Amanah, Mohamad Sabu serta Setiausaha Agung DAP, Lim Guan Eng sebagai calon.

“(Kenyataan terbaru Mahathir) mungkin ialah petunjuk sudah sampai masanya beliau bersara. Rakyat mahu lihat beliau bersara dan biar negara diterajui pemimpin muda yang bertenaga. Bukannya tidak hormat Mahathir, tetapi tanpa beliau, Malaysia akan tetap membangun dan terus bertahan.

Mahathir dilaporkan berkata, cadangan menamakan Shafie disokong pemimpin Amanah dan DAP. Bagaimanapun, Mohamad dan Lim kemudiannya berkata, cadangan itu belum dibincangkan parti mereka atau diserahkan kepada Majlis Presiden PH.

Mahathir berkata, Presiden PKR, Anwar Ibrahim dan anaknya yang juga bekas timbalan presiden PPBM, Mukhriz, dicalonkan sebagai timbalan perdana menteri dalam kerajaan Shafie.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Guru Bahasa Inggeris KV Keningau Bentang Inovasi Pengajaran Di Persidangan Maya Antarabangsa

KENINGAU: Guru Bahasa Inggeris KV Keningau, Ahmad Azharulzaman Ibrahim, telah membentang inovasinya dalam pembelajaran Bahasa Inggeris secara maya, di persidangan ELTT National Virtual Conference, pada 21 November 2020. Persidangan tersebut merupakan anjuran University of Nusantara, Indonesia.

Projek yang dibentang oleh guru ini dinamakan “Mr. POS’ family” adalah merupakan satu permainan berpapan yang bertujuan meningkatkan kefahaman pelajar berkenaan dengan golongan kata Bahasa Inggeris seperti kata nama, kata kerja dan kata kerja.

Selain itu, ianya juga direka untuk membantu para pelajar menguasai teknik menyusun perkataan dengan betul.

Encik Azharulzaman yang berasal dari Selangor telah mula mengajar di sekolah tersebut pada tahun 2016.

Dia merupakan aktif dalam bidang kesenian seperti melatih pelajar dalam bidang nyanyian serta program yamg melibatkan Bahasa Inggeris seperti kem Bahasa Inggeris.

Memandangkan pelajar pelajar yang diajarnya menghadapi kesukaran mengenalpasti golongan kata yang berbeza dan membina ayat dengan tepat, dia berhasrat untuk mencipta alat bantu mengajarnya sendiri yang mampu menarik perhatian para pelajar untuk memahami tatabahasa Bahasa Inggeris serta meningkatkan kemahiran mereka menggunakannya.

Permainan berpapan ini terdiri dari dadu, papan permainan, kad soalan serta nota panduan. Hasil dapatan Encik Azharulzaman pada peringkat awal, para pelajarnya memberi respon yang positif terhadap inovasi pembelajaran ini.

Dia bercadang untuk terus menambahbaik inovasinya demi meningkatkan kualiti pengajarannya.

KV Keningau merupakan sekolah yang aktif dalam penyertaan program luar negara seperti pembentangan persidangan dan pertandingan inovasi.

Guru-guru dan para pelajar sekolah ini pernah menyertai pelbagai program secara bersemuka dan maya di negara negara Eropah, Asia, Oceania serta Amerika Utara.

Pengarah Kolej Vokasional Keningau, Encik Johari @ Jaibet Bin Sabin, sentiasa menggalakkan para gurunya untuk meningkatkan kemahiran mereka secara profesional melalui aktiviti aktiviti sebegini.


Dr Wan Azizah Dilantik Jadi Perdana Menteri Wanita Pertama Malaysia?

KUALA LUMPUR: Timbalan Perdana Menteri  Datuk Seri Dr Wan Azizah Wan Ismail, didakwa akan menjadi Perdana Menteri sementara wanita pertama di Malaysia, susulan perletakan jawatan Tun Dr Mahathir Mohamad sebagai Perdana Menteri ke-7 sebentar tadi.

Memetik sumber yang memberitahu Malay Mail, Dr Mahathir didakwa telah melantik Dr Wan Azizah sebagai Perdana Menteri sementara selepas beliau mengumumkan untuk keluar dari Pakatan Harapan.

”Wan Azizah adalah Perdana Menteri sementara,” kata sumber terdekat kepada Presiden PKR, Datuk Seri Anwar Ibrahim ketika ditanya adakah beliau akan menggantikan Perdan Menteri.

Menurut Malay Mail, pada masa yang sama sumber turut memberitahu Datuk Seri Azmin Azli dan Zuraida Kamaruddin akan dipecat dari parti tersebut di mana perkara itu telah pun disahkan secara rasmi.

Source: Wan Azizah to be Malaysia’s first woman prime minister https://t.co/xLYFreJ9dY

— Malay Mail (@malaymail) February 24, 2020


SPRM Tahan Dua Warga Pakistan Cuba Sogok Polis

KOTA KINABALU: Dua lelaki warga Pakistan ditahan Suruhanjaya Pencegahan Rasuah Malaysia (SPRM) selepas cuba menyogok pegawai polis sebagai dorongan tidak mengambil tindakan terhadap mereka atas kesalahan memiliki rokok seludup.

Pada kejadian jam 6.25 petang semalam, kedua-dua lelaki terbabit ditahan anggota polis di sekitar Lido, Kepayan di Kota Kinabalu, bersama sejumlah rokok tanpa cukai pelbagai jenis.

Jurucakap SPRM Sabah pada kenyataan berkata, kedua-dua suspek cuba memberi rasuah RM500 dengan niat supaya dilepaskan.

“Anggota polis yang cuba disogok bagaimanapun tidak terpedaya dengan taktik suspek dan terus menahan mereka.

“Kes disiasat mengikut Seksyen 17 (b) Akta SPRM 2009. Sabit kesalahan boleh dipenjara tidak lebih 20 tahun dan denda tidak kurang daripada lima kali ganda jumlah atau nilai suapan atau RM10,000, mengikut mana-mana yang lebih tinggi,” katanya.

Menurut jurucakap, SPRM Sabah merakamkan syabas dan tahniah kepada Polis Diraja Malaysia (PDRM) Sabah kerana ketegasan yang ditunjukkan terhadap penjenayah dan perasuah.

Sementara itu, Pengarah SPRM Sabah S Karunanithy mengesahkan tangkapan kes berkenaan.


Cabaran Laluan ‘Salt Trail Challenge 2019’ Di Banjaran Crocker 12 Oktober

KOTA KINABALU: Cabaran Laluan Garam atau Salt Trail Challenge 2019 akan berlangsung di kawasan Banjaran Crocker pada 12 Oktober depan.

Pengerusi Persatuan Bantuan Perubatan Malaysia (Mercy Malaysia) Cawangan Sabah, Dr Anbarasu Ramalingam, berkata pihaknya menyasarkan 300 peserta menjayakan cabaran kali ini.

Katanya, cabaran anjuran Mercy Malaysia Cawangan Sabah bersama Taman-Taman Sabah, Kumpulan Radio Komunikasi SSBS dan PACOS Trust itu menyediakan empat kategori meliputi Lelaki Terbuka, Wanita Terbuka, Lelaki Veteran serta Wanita Veteran.

Setiap kategori pula membabitkan dua jarak, iaitu 16 kilometer (km) dan 25km dengan kedua-duanya bermula dari Substesen Inobong menuju ke Pogigimpaan dan Kampung Terian.

Beliau berkata, penganjuran program itu bertujuan mengutip dana bagi membiayai aktiviti amal Mercy Malaysia Cawangan Sabah, terutama dalam usaha memberi perkhidmatan kesihatan dan projek air bersih kepada masyarakat luar bandar.

“Sejak persatuan ini ditubuhkan 17 tahun lalu di Sabah, lebih 100 aktiviti sudah dilaksanakan dan kita komited memberi lebih banyak lagi perkhidmatan kepada penduduk di negeri ini.

“Justeru, saya menggalakkan lebih ramai peserta mengambil bahagian dalam cabaran ini, terutama pencinta alam semula jadi. Laluan terbabit akan ‘menghubungkan’ peserta dengan alam semula jadi, selain dapat melihat dan berinteraksi dengan masyarakat kampung,” katanya pada sidang media, di sini, hari ini.

Yang turut hadir, Penolong Pengarah (Penguat Kuasa dan Operasi) Taman-Taman Sabah, Maipol Spait.

Laluan Garam adalah laluan di Banjaran Crocker yang digunakan sebagai jalan perhubungan masyarakat Tambunan dari Kampung Tikolod ke Kampung Inobong, Penampang, pada zaman dahulu sebelum adanya jalan raya.

Mengulas lanjut, Dr Anbarasu berkata, yuran penyertaan adalah RM200 untuk cabaran 16km dan RM300 bagi 25km, sementara tarikh tutup penyertaan ialah pada 31 Ogos depan.

“Kita menyasarkan kutipan kira-kira RM80,000 menerusi penganjuran kali ini berbanding RM50,000 pada tahun lalu dan sebelumnya. Kita berharap dapat mencapai sasaran itu,” katanya.

Penganjuran kali keenam itu bertema ‘Menghidupkan Semula Sejarah’ (Reliving The History) atau dalam bahasa Kadazandusun, ‘Manampasi Susuyan Do Gulu-gulu’.

Untuk keterangan lanjut atau urusan pendaftaran penyertaan, boleh hubungi pejabat MERCY Malaysia Cawangan Sabah melalui talian 088-272667 atau 019-3116182.


Peniaga, Pelabur Asing Boleh Masuk Ke Sabah Mulai Hari Ini

KOTA KINABALU, 25 Jun: Kerajaan Sabah membenarkan peniaga dan pelabur asing masuk ke negeri itu mulai hari ini, demikian menurut Ketua Menteri, Datuk Seri Mohd Shafie Apdal.

Bagaimanapun, katanya, mereka dikehendaki mengisi borang pengisytiharan kesihatan dan mematuhi prosedur operasi standard (SOP) ditetapkan Jabatan Kesihatan Negeri Sabah.

“Kebenaran ini juga tertakluk kepada Peraturan-Peraturan Jabatan Imigresen Malaysia (Negeri Sabah) dan pihak yang berwajib,” katanya dalam kenyataan di sini, hari ini.

Selain itu,katanya,  kerajaan negeri juga membenarkan pengoperasian beberapa aktiviti sukan dan riadah termasuk renang dan snuker seperti biasa mengikut SOP ditetapkan pihak berkuasa.-BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Khabar Angin Azhar Azizan Mahu Letak Jawatan Bertiup Kencang

KUALA LUMPUR: Khabar angin yang mendakwa Speaker Dewan Rakyat, Datuk Azhar Azizan Harun mahu melepaskan jawatan susulan perkembangan terkini di Parlimen.

Menurut sumber, perkara itu menjadi bualan dalam kalangan kakitangan Parlimen.

“Ada pihak akan dijadikan kambing hitam dalam krisis yang berlaku ini.

“Sama ada Azhar Azizan atau pun Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan tetapi ini hanyalah sekadar khabar angin sahaja,” katanya.

Difahamkan selepas Parlimen berhenti bersidang pada pukul 1 petang tadi, beliau mengadakan pertemuan dengan ketua-ketua parti.

Pada Rabu, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan rasa dukacita dengan kenyataan kerajaan berhubung pembatalan Ordinan Darurat di Parlimen, sedangkan perkara itu belum mendapat perkenan Seri Paduka Baginda.

Istana Negara dalam kenyataan di laman Facebook rasminya berkata, Seri Paduka Baginda menegaskan kenyataan Takiyuddin di Parlimen pada 26 Julai lepas tidak tepat dan telah mengelirukan Ahli Dewan Rakyat.

Ekoran daripada perkembangan tersebut, Sidang Khas Parlimen terpaksa dihentikan selepas mendapat desakan daripada ahli-ahli Parlimen. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


2 Lagi Lokaliti Dikenakan PKPD Di Sabah Mulai 10 Sept

PUTRJAYA: Dua lagi lokaliti di Sabah dikenakan perintah kawalan pergerakan diperketatkan (PKPD) bermula 10 hingga 23 September ini.

Ketua Pengarah Majlis Keselamatan Negara (MKN), Rodzi Md Saad berkata dalam kenyataan, dua lokaliti tersebut dikenakan PKPD itu susulan penilaian risiko serta trend jangkitan Covid-19 dijalankan Kementerian Kesihatan (KKM).

Pelaksanaan PKPD di Sabahdari 10 hingga 23 September adalah seperti berikut:

Lanjutan PKPD di Sabah hingga 16 dan 22 September:

Penamatan PKPD pada 8 dan 9 September:


Sabah Beli Vaksin Sendiri Jika Bekalan Tidak Cukup – Hajiji

KOTA KINABALU: Ketua Menteri Hajiji Noor berkata kerajaan Sabah akan membeli sendiri vaksin Covid-19 sekiranya bekalan yang diperuntukkan kerajaan pusat tidak mencukupi.

Bagaimanapun, beliau yakin vaksin dibekalkan kerajaan pusat kepada Sabah mencukupi untuk kegunaan semua penduduk.

“Kerajaan melakukan yang terbaik untuk membeli vaksin-vaksin ini namun sekiranya bekalan untuk Sabah tidak mencukupi, kerajaan negeri akan membeli vaksin sendiri untuk rakyatnya.

“Bagaimanapun, saya yakin vaksin yang diusahakan kerajaan pusat akan cukup untuk rakyat di Sabah,” katanya ketika ditemui selepas menyampaikan sumbangan bakul makanan dan wang tunai kepada mangsa kebakaran Kampung Lok Urai, Pulau Gaya.

Sementara itu, Hajiji yakin lebih ramai rakyat Sabah akan mendaftar untuk mendapatkan vaksin Covid-19 walaupun ketika ini jumlah yang mendaftar dilaporkan agak rendah.

Antara faktor masih ramai lagi rakyat Sabah belum mendaftar adalah kerana keadaan geografi yang agak luas.

“Saya harap lebih ramai akan mendaftar menerusi MySejahtera untuk mendapatkan vaksin yang diberikan secara percuma oleh kerajaan.

“Kerajaan juga yakin mereka dalam proses untuk mendaftar kerana kita semua maklum, Sabah ini luas,” katanya.

Dalam perkembangan lain, Hajiji berkata kerajaan akan mencari jalan penyelesaian terbaik bagi membantu mangsa yang kehilangan rumah berikutan kejadian kebakaran di Kampung Lok Urai, Pulau Gaya, baru-baru ini.

Katanya, ia termasuk mengkaji untuk membangunkan semula kawasan penempatan berkenaan agar mangsa boleh kembali tinggal di kawasan kediaman mereka.

“Kita akan lihat bagaimana untuk membantu mereka kerana mangsa yang terlibat adalah rakyat Malaysia, jadi, kita mahu membantu supaya mereka dapat tinggal seperti biasa di rumah bersama keluarga masing-masing,” katanya.

Terdahulu, Hajiji menyampaikan sumbangan bakul makanan dan wang RM500 kepada 65 ketua keluarga mangsa kebakaran terbabit.

Katanya, semua mangsa yang terlibat juga akan mendapat bantuan sama dalam tempoh terdekat.

Dalam kejadian 11 Mac lalu itu, lebih 200 orang kehilangan tempat tinggal selepas 73 rumah atas air di kampung berkenaan musnah dalam kebakaran.

Kebakaran yang bermula dari sebuah rumah kira-kira 8 malam itu merebak dengan cepat berikutan kedudukan rumah yang rapat antara satu sama lain. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Marin Tahan Dua PATI Filipina

KUNAK: Pasukan Polis Marin (PPM) berjaya menahan dua lelaki pendatang asing tanpa izin (PATI) warga Filipina dalam dua operasi berasingan, dekat sini semalam.

Komander PPM Wilayah 4 Sabah, Asisten Komisioner Mohamad Pajeri Ali berkata, tangkapan pertama membabitkan seorang lelaki berumur 42 tahun di perairan Pelabuhan Kunak, pada pukul 3 petang semalam.

“Ketika ditahan, suspek yang juga juragan sebuah pam bot gagal mengemukakan sebarang dokumen pengenalan diri.

“Selang 20 minit kemudian, PPM menahan satu lagi pam bot dikendalikan seorang lelaki berumur 50 tahun di perairan yang sama,” katanya.

Suspek kedua juga gagal mengemukakan sebarang dokumen pengenalan diri yang sah.

Mohamad Pajeri berkata, sehubungan itu, pihaknya menahan suspek berkenaan dan merampas bot serta enjin pam yang dianggarkan bernilai RM7,800.

“Kes disiasat mengikut Seksyen 6(1)(c) Akta Imigresen 1959/63.

“Semua suspek dan barang rampasan diserahkan kepada Ibu pejabat Polis Daerah Kunak untuk tindakan lanjut,” katanya. – BorneoToday


Kemalangan Bas, Pelancong Patah Tulang Rusuk Dan Belakang

KOTA BELUD: Seorang pelancong Cina lelaki cedera parah, manakala tiga yang lain cedera ringan apabila bas pelancong jenis Nissan TQ yang dinaiki mereka terbabas dan terbalik di Kampung Kesapang Jalan Kota Belud-Kota Marudu, pagi tadi.

Ketua Polis Daerah Kota Belud, Superintendan Mohd Zaidi Abdullah berkata Fong Rong, 37, yang berasal dari Shanghai China itu mengalami patah tulang rusuk dan tulang belakang dalam kemalangan 9.30 pagi itu.

Katanya tiga lagi mangsa, masing-masing berumur 35, 37 dan 49 tahun mengalami luka kecil di tangan serta bengkak di kaki serta tangan.

Siasatan awal mendapati, bas yang membawa 16 pelancong China bergerak dari Kota Kinabalu menuju ke Kampung Rampayan Kota Belud.

Namun, setibanya di kawasan Kampung Kesapang bas berkenaan hilang kawalan lalu terbabas di bahu kiri jalan dan masuk ke dalam parit lalu terbalik.

Bas berkenaan mengalami kerosakan di bahagian pintu hadapan, bumper depan, cermin belakang kanan dan kiri, selain badan bas tersebut di kiri serta kanannya.

Kes berkenaan disiasat di bawah Seksyen 43(1) Akta Pengangkutan Jalan 1987.

Sementara itu, Pegawai Bomba (PB), Balai Bomba dan Penyelamat (BBP) Kota Belud Patrick Marius Liansun berkata mangsa yang cedera parah dihantar ke Hospital Kota Belud sebelum ketibaan pihaknya di lokasi kejadian.

Pasukan Perkhidmatan Perawatan Kecemasan (EMRS) memberikan rawatan awal kepada semua mangsa yang mengalami kecederaan sebelum dibawa ke hospital. –SabahNewsToday


Kerajaan Sabah terus komited bantu tingkat prasarana pendidikan

KOTA KINABALU, 30 Okt – Ketua Menteri Sabah Datuk Seri Mohd Shafie Apdal berkata kerajaan negeri akan terus komited untuk membantu meningkatkan prasarana dan akses pendidikan yang berkualiti di Sabah.

Beliau berkata perkara itu sangat penting untuk memastikan kualiti pendidikan di negeri ini akan terus meningkat bukan sahaja di peringkat kebangsaan tetapi juga peringkat antarabangsa.

“Kita sedar terdapat pelbagai kekangan kepada dunia pendidikan di Sabah. Masalah yang dihadapi bukan sahaja dari segi taburan demografi negeri ini yang luas dan sukar terutamanya di kawasan pedalaman dan pulau-pulau, namun banyak lagi masalah lain seperti kelengkapan sekolah.

“Kerajaan negeri sangat prihatin dengan masalah ini dan kita akan terus komited membantu tingkatkan prasarana pendidikan yang berkualiti di seluruh Sabah,” katanya pada Majlis Penyampaian Sijil Tamat Belajar Kelas Dewasa Orang Asli dan Pribumi (KEDAP) Kali Ke-7 di sini hari ini.

Teks ucapan beliau dibacakan oleh Pembantu Menteri Pelajaran dan Inovasi Sabah Mohammad Mohamarin.

Mengulas mengenai majlis itu, Mohd Shafie berkata program KEDAP adalah sangat unik dan mampu memberi impak yang positif kepada para ibu bapa yang terlibat.

“Bukan mudah untuk ibu bapa masuk ke kelas dan belajar kemahiran membaca, menulis dan mengira seperti anak-anak mereka. Oleh itu saya mengucapkan tahniah kepada semua ibu bapa yang telah berjaya mengikuti dan menamatkan program ini.

“Saya dimaklumkan program ini berjaya mencapai objektif pelaksanaannya iaitu meningkatkan penyertaan ibu bapa ke kelas, sekali gus mendorong peningkatan kehadiran anak-anak mereka ke sekolah,” katanya.

Katanya program KEDAP itu sudah tentu dapat meningkatkan enrolmen murid, sekali gus menjadi pemangkin kepada peningkatan kualiti pendidikan di Sabah.

Sementara itu, Pengarah Jabatan Pendidikan Sabah Datuk Maimunah Suhaibul berkata seramai 324 peserta dari 12 sekolah pedalaman di Sabah telah menerima sijil KEDAP yang bertujuan meningkatkan kadar celik huruf dalam kalangan masyarakat Orang Asli dan pribumi di Sabah.

“KEDAP adalah program untuk meningkatkan kesedaran dalam kalangan ibu bapa mengenai kepentingan pendidikan demi masa depan anak-anak dan pelaksanaan di Sabah tertumpu di kawasan pedalaman dan menyasarkan ibu bapa yang mempunyai anak yang bersekolah di sekolah berkenaan,” katanya.


ASB Umum Dividen 4.25 Peratus Dengan Bonus 0.75 Seunit, Agihan Terendah Sejak 1990

Berbaki beberapa hari sahaja lagi sebelum memasuki tahun baharu dan nampaknya harinya telah tiba dimana orang ramai khususnya golongan Bumiputera yang melabur dalam ASB dibawah PNB menantikan dividen.

Baru sahaja diumumkan sebentar tadi oleh Pengurusi Kumpulan PNB, Tan Sri Dr. Zeti Aziz, dividen ASB pada tahun ini diumumkan dengan agihan 4.25 seunit beserta bonus 0.75 seunit menjadikan jumlah keseluruhan agihan sebanyak 5 seunit.

Menurut Tan Sri Dr. Zeti Aziz, saiz dana yang besar serta keadaan ekonomi yang tidak stabil ditambah pula pandemik COVID-19 yang melanda antara yang memberi kesan besar kepada ASB. Berikut merupakan jumlah agihan ASB sejak 1990.

Pada tahun ini, bonus ehsan cuma diberikan kepada 30,000 unit pertama sempena sambutan ulang tahun ke-30 ASB. Sebarang pelaburan melebihi 30,000 unit pertama tidak lagi akan menerima jumlah bonus sebanyak 0.75 seunit.

Buat para pelabur ASB khususnya mereka yang membuat pembiayaan ASB, adakah anda berpuas hati dengan dividen yang diterima? Kongsikan bersama kami pendapat anda mengenai dividen ASB yang baru sahaja diumumkan ini.

ASB sekali lagi mencatatkan dividen yang boleh dikatakan dalam paras yang rendah. Klik pautan di bawah untuk mengetahui lebih lanjut adakah ASB masih releven untuk dilabur atau sebaliknya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Upah RM6,000; Lelaki Ditahan Bersama 5.3 KG Syabu Di Lapangan Terbang Tawau

KOTA KINABALU, 27 Jun- Polis berjaya menahan seorang lelaki sebaik sahaja tiba dari Kuala Lumpur dipercayai keldai dadah untuk membawa masuk 5.3 kilogram syabu sebaik tiba di Lapangan Terbang Tawau pada Isnin lalu.

Suspek berusia 30-an itu mengaku bekerja sebagai keldai dadah dan menerima upah RM6,000 untuk setiap penghantaran bekalan dadah ke daerah tersebut.

Timbalan Pesuruhjaya Polis Sabah, Datuk Zaini Jass berkata, suspek ditahan oleh sepasukan anggota dan pegawai Jabatan Siasatan Jenayah Narkotik Ibu Pejabat Polis Daerah Tawau sebaik tiba dari Kuala Lumpur pada jam 3.45 petang.

“Hasil pemeriksaan terhadap bagasi yang dibawa oleh suspek mendapati terdapat lima bungkusan plastik bertulis ‘Big Bang Grilled Seaweed’ dan satu lagi bungkusan tertulis  ‘Chinese Tea Gift’.

“Apabila bungkusan itu dibuka, terdapat paket lutsinar berisi ketulan hablur dipercayai dadah jenis syabu seberat 5.3 kilogram,” katanya kepada pemberita, di sini, hari ini.

Beliau berkata siasatan awal mendapati suspek memperoleh bekalan dadah berkenaan dari Kuala Lumpur dan polis kini sedang menjalankan risikan lanjut untuk mengesan pembekal berkenaan.

Zaini berkata ujian saringan air kencing terhadap suspek mendapati lelaki itu positif dadah dan kini ditahan reman selama tujuh hari sehingga 1 Julai depan.

Kes tersebut disiasat mengikut Seksyen 39B Akta Dadah Berbahaya 1952, katanya.


Festival Sayangi Lahad Datu Landasan Terbaik Perkenal Daerah Itu Sebagai Destinasi Pelancongan

LAHAD DATU: Festival Sayangi Lahad Datu 2019 berupaya menjadi landasan terbaik untuk memperkenalkan Lahad Datu sebagai destinasi pelancongan yang wajar dikunjungi di Sabah, kata Ketua Menteri Datuk Seri Mohd Shafie Apdal.

Beliau berkata, festival itu menampilkan aktiviti seni dan budaya tempatan yang boleh menarik pengunjung ke daerah di pantai timur ini.

“Penganjuran festival ini menyemarakkan lagi kegiatan seni dan budaya dalam kalangan komuniti Lahad Datu serta meningkatkan kefahaman dan apresiasi seni dalam kalangan masyarakat ke arah pembentukan sebuah bangsa yang harmoni.

“Selain itu, program ini juga dapat memberi peluang kepada masyarakat setempat menikmati keindahan dan keunikan seni dan budaya serta membuka peluang menjana ekonomi,” katanya pada majlis perasmian festival itu di sini malam ini.

Teks ucapan beliau disampaikan oleh Menteri Pelajaran dan Inovasi Sabah Datuk Dr Yusof Yacob.

Turut hadir Menteri Pelancongan, Seni dan Budaya Datuk Mohamaddin Ketapi, yang juga Ahli Parlimen Silam.

Mohd Shafie berkata kerajaan negeri sentiasa bersedia untuk bekerjasama dengan kerajaan pusat untuk membangunkan Sabah, termasuk dalam sektor pelancongan, kesenian dan kebudayaan.

Katanya, kerajaan negeri menyokong pelaksanaan Kempen Melawat Malaysia 2020 melalui pelbagai usaha seperti penyampaian perkhidmatan mesra, memelihara kebersihan tempat pelancongan, penyelenggara produk pelancongan, memperkenalkan produk pelancongan baharu dan menjaga keselamatan pelancong.

“Saya percaya melalui usaha-usaha ini akan mampu bukan sahaja menarik pelancong yang melancong buat pertama kali tetapi juga menggamit semula kehadiran pelancong-pelancong sebelum ini ke Sabah.

“Ini secara langsung akan meningkatkan bilangan pekerjaan serta pendapatan kepada ekonomi Sabah khususnya dan Malaysia amnya,” kata beliau.


Sabah Benarkan Kedai Makan, Stesen Minyak Dibuka Hingga 8 Malam

KOTA KINABALU: Kerajaan Sabah melanjutkan waktu operasi beberapa perniagaan selama 2 jam sepanjang tempoh perintah kawalan pergerakan bersyarat (PKPB).

Menteri Kerajaan Tempatan dan Perumahan Sabah, Masidi Manjun berkata, kedai makan, farmasi, kedai serbaneka dan stesen minyak kini boleh beroperasi dari 6 pagi hingga 8 malam mulai hari ini berbanding 6 pagi hingga 6 petang ketika ini.

Beliau yang juga jurucakap Jawatankuasa Covid-19 negeri itu berkata, lanjutan masa itu bagaimanapun tidak termasuk kedai runcit, pasar mini, pasar raya besar dan pasar raya.

Sebelum ini, kerajaan membenarkan pengusaha dalam sektor perniagaan, perindustrian dan ekonomi di seluruh negeri itu beroperasi dari 6 pagi hingga 6 petang setiap hari bermula Rabu lalu, dengan pematuhan ketat SOP ditetapkan Majlis Keselamatan Negara.

Seluruh Sabah dikenakan PKPB bermula Selasa lalu hingga 26 Okt ini.

Sementara itu, Masidi berkata, sebanyak 35,672 bakul makanan sudah diagihkan kepada golongan sasar setakat ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bekas Menteri PN Beri Kata-Kata Terakhir

PUTRAJAYA : Bekas-bekas menteri daripada Kabinet Kerajaan Perikatan Nasional (PN) mula memberi kata-kata akhir sebagai menteri dan mendoakan negara supaya terus sejahtera.

Bekas Menteri Kanan Menteri Kanan Luar Negeri, Datuk Seri Hishammuddin Tun Hussein menerusi satu ciapan Twitter berkata, beliau menghargai peluang yang telah diberikan dengan menggalas tugas dan tanggungjawab sebagai menteri.

“Merupakan suatu kehormatan dan istimewa untuk berkhidmat kepada negara tercinta dan rakyat Malaysia. Semoga Allah S.W.T memberkati kita semua,” katanya.

Selain itu, bekas Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan berkata, peletakan jawatan ini adalah kerana rasa tanggungjawab kepada negara.

“Pengunduran atas ‘collective responsibility’ bukan ‘collective guilt’. Terima kasih atas segalanya, yang pahit menjadi ubat, yang manis menjadi pengubat. Negara selamat semua terubat,” katanya.

Ciapan itu diakhiri dengan tanda pagar #StaySafeandFocus.

nggalkan pekarangan Istana Negara pada pukul 11.45 pagi. – Utusan

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Surat Tular Tentang Tawaran RM47.5 Juta Palsu, Pejabat SKN Lapor Polis

KOTA KINABALU: Sekeping surat yang tersebar di media sosial kononnya Pejabat Setiausaha Kerajaan Negeri (SKN) menawarkan kontrak membekal makanan di sembilan daerah bernilai RM47.5 juta kepada sebuah syarikat adalah palsu.

Pemalsuan itu dikesan selepas seorang wanita tampil di Pejabat SKN membawa surat berkenaan dan hasil pemeriksaan nombor rujukan JKM.SKN P&K: 100-10/05/2 Kit. 8 (02) pada surat itu mendapati dokumen tersebut tidak pernah dikeluarkan dan menggunakan tandatangan palsu SKN.

Berikutan penularan surat palsu itu, satu laporan polis telah dibuat oleh seorang pegawai di Pejabat SKN pada pukul 4.54 petang, 3 April lalu di Balai Polis Karamunsing bagi meminta pihak berkuasa menjalankan siasatan dan mengesan orang yang bertanggungjawab.

“Semakan mendapati bahawa fail JKM.SKN P&K: 100-10/05/2 Kit. 8 (02) tidak wujud di Pejabat SKN. Bahagian Pengurusan dan Kewangan, Jabatan Ketua Menteri telah membuka fail sulit bertajuk Covid-19 dengan rujukan JKM.P&K(s): 100-10/05/2 pada 31 Mac 2020.

“Manakala folio 02 pada fail berkenaan ialah surat bertajuk Sumbangan Dana Bantuan Makanan Pelajar-Pelajar IPTA: Pakej Bantuan Covid-19 Sabah bertarikh 1 April 2020 ditujukan kepada Naib Canselor Universiti Malaysia Sabah.

“Semakan turut mendapati bahawa kenyataan di perenggan 02 iaitu Keputusan Mesyuarat Bencana Alam Negeri Sabah Bil08/2020 pada 24 Mac 2020 juga adalah tidak benar kerana tiada mesyuarat berkenaan diadakan pada tarikh tersebut,” kata pegawai berkenaan dalam laporannya.

Menurut pegawai berkenaan, SKN, Datuk Safar Untong tidak pernah menandatangani surat tersebut, justeru tandatangan yang digunakan adalah palsu.

“Adalah disahkan bahawa Pejabat SKN tidak pernah mengeluarkan mana-mana tawaran membekal barang-barang keperluan asas kepada syarikat pembekal.

“Saya tampil membuat laporan polis menafikan perkara seperti yang berkenaan surat tawaran membekal barang-barang keperluan asas kepada daerah-daerah seperti yang dinyatakan dalam surat itu dan untuk tindakan lanjut pihak polis,” katanya. – BorneoToday


BN Sabah Sedia Kurangkan Kerusi Parlimen Ditandingi Pada PRU15

KINABATANGAN, 2 Jan : Barisan Nasional (BN) Sabah hari ini menyatakan kesediaan mengurangkan jumlah kerusi Parlimen yang akan ditandinginya pada Pilihan Raya Umum ke-15 (PRU15) bagi memberi ruang kepada parti dalam Gabungan Rakyat Sabah (GRS).

Pengerusi BN Sabah Datuk Seri Bung Moktar Radin berkata ini bagi memastikan kemenangan PRU15 menjadi milik mereka dan kerajaan semasa.

“Dulu (PRU14), BN (Sabah) meletakkan 14 kerusi untuk UMNO, tetapi (kali ini) kita sedia berunding. Kita mahu menang kerana sekarang ini bukan soal bertanding berapa (banyak kerusi) tetapi berapa banyak (kerusi) yang boleh kita menang.

“Bertanding kalau banyak kalah pun tidak guna juga, biarlah tidak bertanding banyak tetapi kita menang sokongan,” katanya, sambil menganggarkan sasaran awal UMNO bertanding di 10 hingga 12 kerusi pada PRU15.

Bung Moktar yang juga Pengerusi Badan Perhubungan UMNO Sabah dan Ahli Parlimen Kinabatangan berkata demikian kepada pemberita selepas merasmikan mesyuarat perwakilan UMNO Bahagian Kinabatangan di sini.

Katanya BN akan berusaha mempertahankan kerajaan GRS yang dibentuk bersama Perikatan Nasional (PN) serta Parti Bersatu Sabah (PBS), sekali gus memastikan semua calon parti gabungan kerajaan itu menang pada PRU15.

Sementara itu, Bung Moktar berkata cawangan UMNO yang tidak aktif selain keahlian yang tidak mencukupi akan dibubarkan.

“Hal ini penting dalam pilihan raya kerana kita memerlukan pengundi, apabila ada cawangan yang gagal berfungsi misalnya ketua cawangan dia kena ada ahli dan matlamat utama ialah ahli itu kena jadi pengundi.

“Namun, ada ketua cawangan pun tidak tahu berapa ahli yang mengundi di cawangannya. Pada saya itu tidak baik, jadi saya menetapkan di Sabah bahawa kita akan bubar cawangan tidak memainkan peranan ini,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Suami Isteri Maut Motosikal Dirempuh 4×4

TAWAU: Sepasang suami isteri maut selepas motosikal ditunggang dirempuh pacuan empat roda di Jalan Inderasabah di sini, tengah hari tadi.

Dalam kejadian kira-kira jam 12.30 tengah hari itu, mangsa, Al Sebal Warid, 29, dan isterinya, Nurul Aidil Fitri Nordin, 29, dalam perjalanan dari Kampung Inderasabah ke Taman Sawit.

Ketua Polis Daerah Tawau, Asisten Komisioner Peter Umbuas, berkata Nurul Aidil meninggal dunia di tempat kejadian, manakala Al Sebal meninggal dunia ketika menerima rawatan Unit Kecemasan Hospital Tawau.

Katanya, siasatan awal mendapati nahas dipercayai berlaku apabila pacuan empat roda jenis Isuzu D-Max dipandu lelaki berusia 29 tahun memasuki laluan bertentangan sebelum merempuh motosikal dinaiki mangsa.

“Pemandu pacuan empat roda itu dikatakan cuba memotong dua kenderaan di hadapannya, sebelum cuba mengelak motosikal mangsa yang datang dari arah bertentangan.

Peter berkata, siasatan juga mendapati nahas berpunca daripada kecuaian pemandu pacuan empat roda yang memotong secara melulu sehingga berlakunya kemalangan.

“Pemandu pacuan empat roda itu ditahan bagi membantu siasatan mengikut Seksyen 41(1) Akta Pengangkutan Jalan 1987,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Sasar Keluarkan 60% Produk Makanan Sendiri 2030

KOTA KINABALU, 3 Julai : Kementerian Pertanian dan Perikanan Sabah sedang mengkaji cara untuk meningkatkan pengeluaran makanan masa kini, dalam usaha mencapai tahap pengeluaran 60 peratus daripada keperluan negeri itu pada 2030.

Timbalan Ketua Menteri Datuk Dr Jeffrey Kitingan yang juga Menteri Pertanian dan Perikanan negeri berkara, pada masa ini Sabah hanya mengeluarkan 25 peratus daripada keperluan makanan negeri itu.

“Sama ada ia realistik atau tidak, itulah sasaran kami tetapkan. Saya percaya lebih baik tetapkan tinggi jadi kami akan motivasi dan berusaha untuk lakukan sesuatu yang drastik, bagi mencapai sasaran itu,” katanya dalam satu kenyataan malam ini.

Jeffrey berkata, satu cara bagi mencapai sasaran ialah meningkatkan pengeluaran dua kali ganda di ladang, dengan penggunaan benih hasil tinggi dan jenis buahan-buahan terbaik, dan menyatakan yang Jabatan Pertanian Sabah telahpun mengedarkan benih padi Tuaran Rice 8 (TR8) kepada pesawah, yang telahpun memberikan hasil lebih daripada dua kali ganda.

“TR8 telahpun mula memodenkan penanaman padi, dan kami menyasarkan untuk membolehkan benih padi itu tersedia untuk semua pesawah di Sabah. TR8 telah menunjukan bahawa peningkatan pengeluaran boleh berlaku tanpa peluasan kawasan.

“Penyelidik di Seksyen Penyelidikan Pertanian di Tenom juga, telah mengkaji pelbagai jenis herba dan buah-buahan untuk diperkenalkan kepada pertanian di Sabah, dan membolehkan ia dapat dibekalkan pada pasaran tempatan.

“Saya gembira dengan penemuan mereka, dan saya percaya yang produk ini berpotensi untuk menjadikan Sabah pemain utama pengeluar makanan eksotik suatu hari ini,” katanya.

Beliau berkata, walaupun dengan penemuan baharu yang boleh meningkatkan pengeluaran makanan, Sabah juga akhirnya perlu meningkatkan keluasan kawasan yang digunakan, untuk pengeluaran makanan bagi memenuhi keperluan masa hadapan.

Pada masa ini seluas 1.8 juga hektar tanah di Sabah, digunakan untuk penanaman kelapa sawit, berbanding dengan hanya 93,000 hektar digunakan untuk pengeluaran makanan.

“Daripada 93,000 hektar, hanya 35,000 hektar digunakan untuk penanaman padi. Jadi apakah cara untuk masa hadapan? Satu cara ialah dengan berbincang dengan syarikat minyak kelapa sawit yang mempunyai kawasan yang luas untuk memperuntukan 10 peratus daripada kawasan mereka, untuk pengeluaran makanan.

“Ini sesuatu yang boleh dipertimbangkan kerana 10 peratus ialah kira-kira 180,000 hekar kawasan pengeluaran makanan, di mana kita boleh tanam apa sahaja daripada padi, jagung, buah-buahan, sayur-sayuran dan lain-lain,” katanya.

Jeffrey berkata, beliau percaya secara alternatifnya mungkin boleh dilaksanakan penanaman bercampur dalam ladang kelapa sawit, tetapi perkara itu memerlukan kajian lebih mendalam. – BERNAMA


Covid-19: Jenazah Lelaki Di Tawau Selamat Dikebumikan

TAWAU – Jenazah seorang lelaki warga tempatan yang meninggal dunia akibat jangkitan virus Covid-19 selamat dikebumikan di sebuah tanah perkuburan Islam di sini kira-kira 10.20 malam tadi.

Jenazah lelaki berusia 58 tahun yang merupakan kes ke-152 daripada kluster jemaah tabligh itu tiba di tanah perkuburan itu dari Hospital Tawau kira-kira jam 10 malam.

Lima petugas hospital yang berpakaian lengkap dengan peralatan perlindungan peribadi (PPE), mengangkat jenazah menggunakan pengusung hospital.

Tidak seorang pun termasuk pihak media dibenarkan menghampiri kawasan perkuburan, sehingga selesai pengebumian jenazah yang merupakan kematian ketiga akibat Covid-19 di negara ini.

Allahyarham dimasukkan ke Hospital Tawau pada 9 Mac setelah dikesan positif Covid-19 dan mengalami simptom Infeksi Saluran Pernafasan Akut Teruk serta diberi bantuan pernafasan.

Keadaan kesihatannya didapati merosot dan telah dimasukkan ke Unit Rawatan Rapi sebelum disahkan meninggal dunia hari ini. – Sinar Harian


Penunggang Motosikal Ditemui Mati Dalam Tali Air

BEAUFORT: Seorang penunggang motosikal ditemui lemas selepas dipercayai terbabas masuk ke tali air, dalam kejadian di Jalan Kampung Tahak, di sini, hari ini.

Dalam kejadian jam 9.30 pagi itu, mangsa Mohd Yakub Abdillah, 57, dikatakan menunggang motosikal seorang diri sebelum gagal mengawal kenderaan sehingga menyebabkannya terjunam ke sungai berkenaan.

Ketua Polis Daerah Beaufort, Deputi Superintendan Azmir Abd. Razak berkata, mangsa yang menunggang motosikal jenis Suzuki RG dipercayai bergerak dari Kampung Pimping menuju kebunnya di Kampung Tahak.

Bagaimanapun katanya, sebaik tiba dilokasi kejadian, mangsa dipercayai gagal mengawal kenderaannya sehingga mengakibatkannya terbabas masuk ke dalam tali air.

“Akibat kejadian ini, mangsa meninggal dunia di lokasi kejadian akibat lemas di dalam tali air berkenaan,” katanya dalam kenyataan media yang dikeluarkan, hari

Azmir berkata, mangsa tidak disyaki memandu di bawah pengaruh alkohol atau dadah namun, sampel darah mangsa akan di hantar ke Jabatan Kimia untuk dianalisis bagi membantu siasatan.

Katanya, siasatan lanjut masih diteruska dan setakat ini tiada unsur-unsur khianat atau jenayah yang ditemui dalam kes ini.

“Kes disiasat mengikut Seksyen 41(1) Akta Pengangkutan Jalan 1987,” katanya.- AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


TERKINI! ADUN Sindumin Sah Keluar Warisan

KOTA KINABALU: Ahli Dewan Undangan Negeri (ADUN) Sindumin Yusof Yacob hari ini mengumumkan beliau telah meninggalkan Warisan, beberapa hari setelah menyangkal dakwaan berhubung perkara ini.

Yusof, yang juga Ketua Penerangan Warisan, berkata beliau kini ADUN bebas tetapi menyokong Perdana Menteri Ismail Sabri Yaakob, dan di peringkat negeri, Gabungan Rakyat Sabah (GRS) pimpinan Ketua Menteri Hajiji Noor.

Katanya lagi, beliau telah membincangkan perkara ini dengan Presiden Warisan Shafie Apdal, yang tidak membantah keputusannya.

“Saya buat keputusan ini untuk rakyat, terutamanya di Sipitang, dan demi kestabilan politik,” kata beliau kepada pemberita di sini hari ini.

Yusof adalah ADUN kedua yang meninggalkan Warisan selepas Hassan A Gani Pg Amir (Sebatik) pada 25 Feb.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiga Rumah Musnah Terbakar Di Kunak

KUNAK – Selain Tiga buah rumah, Dua kenderaan dan Dua motorsikal musnah sepenuhnya dalam kebakaran di Kampung Jaya Baru 3, Kunak.

Pusat Gerakan Operasi (PGO) Jabatan Bomba dan Penyelamat megeri Sabah dalam kenyataan berkata, Balai Bomba dan Penyelamat (BBP) Kunak menerima panggilan kecemasan berhubung kejadian itu pada pukul 6.35 petang menerusi MERS999.

Penguasa Bomba Kanan (PBK) II Abdul Rasah Kaluang bersama 10 orang anggota kemudian respons ke lokasi kejadian dengan menaiki dua buah jentera dan dua buah utiliti.

Sebaik tiba, pasukan Bomba memadam dan mengawal kebakaran sebelum menamatkan Operasi pada 10.21 malam.

Difahamkan, tiada sebarang kecederaan dan kemalangan jiwa yang berlaku dalam kejadian terbabit.


Pembantu Pendaftar JPN Tidak Mengaku Bersalah Palsukan Kad Pengenalan

KOTA KINABALU: Seorang Pembantu Pendaftar di Jabatan Pendaftaran Negara (JPN) didakwa di Mahkamah Sesyen, di sini, hari ini, atas tuduhan membuat kad pengenalan palsu.

Tertuduh, Safiah Alijang, 53, mengaku tidak bersalah selepas pertuduhan dibaca di hadapan Hakim Abu Bakar Manat.

Mengikut pertuduhan, Safiah dituduh melakukan kesalahan itu pada 22 Mei 2013, jam 3.05 petang di JPN Cawangan Pitas.

Tertuduh didapati dengan curangnya membuat suatu surat palsu iaitu kad pengenalan bernombor 991207-12-5135 atas nama Muhamad Daniel Hafiez Arif @ Jali yang mana dokumen itu dikeluarkan bukan kepada pemilik sebenar.

Oleh itu, tertuduh didakwa mengikut Seksyen 463 Kanun Keseksaan yang boleh membawa hukuman penjara sehingga dua tahun atau denda atau kedua-duanya sekali.

Mahkamah menetapkan 6 September depan untuk pengurusan kes dan memerintahkan tertuduh dikenakan jaminan RM6,000.

Tertuduh juga diarahkan supaya melaporkan diri di pejabat Suruhanjaya Pencegahan Rasuah Malaysia (SPRM) dua bulan sekali.

Pendakwaan dikendalikan oleh Pegawai Pendakwa SPRM Mohd Faliq Basirudin manakala tertuduh tidak diwakili peguam.


Borang palsu JPN tertera lambang WARISAN disyaki didalangi sindiket

KOTA KINABALU: Pengeluaran borang palsu Jabatan Pendaftaran Negara (JPN) tertera lambang Parti Warisan Sabah (WARISAN) yang didakwa membolehkan pendatang asing tanpa izin (PATI) memohon dokumen pengenalan diri, disyaki didalangi sindiket untuk mengaut keuntungan.

Timbalan Menteri Dalam Negeri, Datuk Mohd Azis Jamman, berkata sindiket terbabit dipercayai mengambil kesempatan terhadap warga asing yang sanggup membeli borang itu kerana terdesak tanpa mengetahui mereka ditipu.

“Saya mengesahkan bahawa tiada program pendaftaran PATI dilakukan kementerian melalui agensinya sama ada Jabatan Imigresen atau JPN.

“Pihak JPN juga mengesahkan bahawa borang disebarkan itu tidak pernah dikeluarkan langsung. Malah, ia terbukti palsu apabila masih menggunakan logo lama JPN yang sudah tidak dipakai,” katanya dalam satu kenyataan, di sini, hari ini.

Beliau mengulas dakwaan mengenai penyebaran borang permohonan dokumen pengenalan diri JPN yang memaparkan lambang WARISAN dan dipercayai dijual kepada PATI.

Mohd Azis yang juga Ketua Wira WARISAN, sekali gus menafikan pembabitan parti itu dalam mengeluarkan sebarang borang kepada PATI untuk memohon dokumen tertentu daripada kerajaan.

Katanya, WARISAN tidak pernah terbabit mengeluarkan dokumen kerajaan, lebih-lebih lagi yang tertera logo parti seperti yang dilapor disebarkan kepada orang ramai, baru-baru ini.

Justeru, beliau berkata, WARISAN akan membuat laporan polis berkaitan perbuatan sindiket terbabit yang mencemar nama parti dan cuba mengaut keuntungan, selain memburuk-burukkan kepemimpinan WARISAN.

“Saya menasihati orang ramai yang ada maklumat penjualan borang palsu itu di mana saja di Sabah, untuk menyalurkan maklumat kepada polis supaya dalang sindiket ini dapat ditangkap dan dihukum,” katanya.

Beliau berkata, WARISAN berpegang teguh kepada prinsip undang-undang negara dan menyerahkan sepenuhnya kepada pihak berkuasa bawah Kementerian Dalam Negeri untuk menyelesaikan masalah kewujudan PATI di Sabah mengikut lunas undang-undang.

Katanya, WARISAN juga mendesak parti pembangkang supaya menghentikan tuduhan politik kononnya WARISAN memberi dokumen pengenalan diri kepada PATI kerana tuduhan sedemikian yang disebarkan melalui media sosial boleh menyebabkan wujudnya sindiket mengambil kesempatan.

Sementara itu, Setiausaha Agung WARISAN, Loretto S Padua, turut mengecam tindakan pihak tidak bertanggungjawab mengaitkan WARISAN dalam isu berkenaan.

“Saya selaku Setiausaha Agung menafikan pembabitan WARISAN dalam apa-apa pengurusan membabitkan JPN kerana bukan menjadi tugas kami untuk berurusan dengan mereka,” katanya. – Berita Harian


Pegawai Polis Maut Kemalangan Di Jalan Lintas

KOTA KINABALU: Pegawai polis berpangkat Asisten Superintendan dan rakannya maut dalam kemalangan di Jalan Lintas, Metrotown, di sini, awal pagi tadi.

Dalam kejadian 5.30 pagi itu, Azrini @ Azrin Abu Bakar, 42, yang bertugas di Ibu Pejabat Polis Daerah (IPD) Kunak dan Dylevia Dewalter, 38, disahkan meninggal dunia ketika mendapatkan rawatan di Hospital Queen Elizabeth Elizebeth II (HQEII).

Pemangku Ketua Polis Daerah Kota Kinabalu, Superintendan George Abd Rakman berkata, siasatan awal mendapati, Nissan Almera yang dipandu wanita terbabit dipercayai bergerak dari arah Citymall menuju ke Jalan Tuaran Bypass.

Katanya, kemalangan berpunca daripada kenderaan mangsa yang terbabas sendiri sebelum merempuh pokok di tengah jalan berkenaan.

“Kedua-dua mangsa dikatakan tercampak keluar dari kenderaan sebelum ditemukan dalam parit pembahagi jalan.

“Kedua-dua mangsa dibawa ke Bahagian Kecemasan HQEII sebelum disahkan meninggal dunia ketika diberikan rawatan,” katanya ketika dihubungi, hari ini.

George berkata, ketika kejadian keadaan jalan lengang dan siasatan lanjut masih dijalankan.

“Kes disiasat mengikut Seksyen 41(1) Akta Pengangkutan Jalan 1987,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Tidak Perlu Ke Balai Polis Malam Ini

KUALA LUMPUR: Polis menangguh sementara arahan orang ramai mesti mendapat kebenaran jika mahu keluar dari negeri masing-masing susulan Perintah Kawalan Pergerakan.

Ketua Polis Negara, Tan Sri Abdul Hamid Bador, dalam satu kenyataan malam ini, memaklumkan tindakan itu dibuat untuk menyelesaikan kesesakan yang berlaku di balai polis di seluruh negara, selepas arahan yang dikeluarkan pihaknya petang tadi itu.

“Memandangkan orang ramai berpendapat bahawa mereka boleh melakukan pergerakan jika mereka mendapat kelulusan daripada pihak polis, berlakulah kesesakan yang serius di balai polis dan juga perhentian bas.

“Walhal hanya mereka yang layak diberi pengecualian atas empat, iaitu kematian ahli keluarga terdekat, ahli keluarga sakit tenat, mendapatkan rawatan perubatan untuk diri sendiri dan ahli keluarga serta perkara lain yang tertakluk atas budi bicara ketua polis balai boleh, dipertimbangkan untuk diberi kebenaran untuk pergerakan rentas negeri,” katanya.

Justeru, katanya perintah kawalan pergerakan membabitkan perjalanan merentas negeri itu ditangguhkan sementara waktu. – Berita Harian


Pengaduhan Di Pulau Nunuyan Akibat Ejek-Mengejek

SANDAKAN: Polis menafikan kejadian seorang lelaki yang cedera dipercayai dipukul di Pulau Nunuyan, di sini, ada kaitan dengan kempen Pilihan Raya Negeri (PRN).

Sebaliknya, Ketua Polis Daerah Sandakan, Asisten Komisioner Mohd Azhar Hamin, berkata pergaduhan itu yang berlaku pada Jumaat lalu berpunca daripada mengejek.

Katanya, mangsa berusia 62 tahun dipercayai dipukul oleh suspek menggunakan objek keras kerana suspek tidak berpuas hati dengan mangsa.

“Siasatan mendapati suspek tidak berpuas hati dengan mangsa kerana merasakan mangsa sering mengejeknya setiap kali berjumpa.

“Kejadian ini tiada kaitan dengan dakwaan yang tular kononnya akibat memasang bendera,” katanya ketika dihubungi di sini, hari ini.

Semalam, sekeping gambar menunjukkan seorang lelaki cedera tular di media sosial dengan beberapa rakaman suara yang mendakwa kejadian itu akibat memasang bendera parti untuk kempen pada PRN.

Mohd Azhar berkata, polis juga sudah menahan suspek pada Sabtu selepas laporan polis dibuat di Balai Polis Sandakan.

Katanya, suspek berusia 26 tahun itu kini ditahan reman sehingga 26 September ini untuk siasatan di bawah Seksyen 326 Kanun Keseksaan.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Separuh Akhir Piala Malaysia : Perak belasah Sabah 5-0

IPOH – Perak hanya tinggal selangkah lagi ke pentas final Piala Malaysia selepas berpesta gol ke atas Sabah 5-0 pada saingan peringkat separuh akhir pertama di Stadium Perak di sini sebentar tadi.

Anak-anak buah Mehmed Durakovic sudah memberi amaran awal pada minit ke-11 apabila Gilmar Jose Da Silva melakukan rembatan kencang namun, percubaan itu berjaya ditangkap penjaga gol Sabah, Rozaimie Rohin.

Skuad The Bos Gaurus berjaya memperoleh gol pertama pada minit ke-16 apabila pemain tengah, Muhammad Firdaus Saiyadi memperdaya dua pertahanan Sabah dan melorongkan bola kepada Nor Hakim Hassan sebelum dia melakukan rembatan kencang ke arah pintu gol lawan.

Perak seakan semakin bernafsu untuk menambah jaringan apabila percubaan demi percubaan dilakukan ke arah gawang Sabah.

Pada minit ke-25, Leandro Dos Santos mempunyai peluang untuk mencatat nama sebagai penjaring gol namun, tendangan kencangnya hanya melewati tiang kanan gol Sabah.

Perak bagaimanapun berjaya menjaringkan gol kedua pada minit ke-42 menerusi jaringan Wander Luiz.

Gol terhasil apabila Nor Hakim bertukar hantaran dengan Wander Luiz sebelum pemain import dari Brazil itu melakukan rembatan kencang ke gawang gol Sabah.

Rentak permainan seimbang pada awal babak kedua apabila kedua-dua pasukan melakukan serangan bertali-arus ke gawang lawan masing-masing.

Bagaimanapun, Perak sekali lagi berjaya menjarakkan kedudukan apabila memperoleh gol ketiga pada minit ke-73 menerusi jaringan Gilmar Jose.

Gilmar Jose bijak mengambil peluang selepas menerima hantaran daripada Nor Hakim Hassan apabila berlaku kekecohan di hadapan gol lawan sebelum melakukan rembatan kencang yang menerjah gawang Sabah.

Nor Hakim memperoleh kredit apabila dia sekali lagi melakukan bantuan gol kepada Muhammad Firdaus Saiyadi pada minit ke-75.

Jaringan terhasil apabila Nor Hakim melakukan hantaran lintang sebelum Muhammad Firdaus menanduk bola terus menuju ke gawang skuad Badak.

Perak dihadiahkan sepakan penalti pada minit ke-90 selepas Nazirul Naim dijatuhkan di dalam kotak penalti oleh pertahanan gantian Sabah, Leopold Alfonso Otong.

Leandro berjaya menyempurnakan sepakan penalti sekali gus menjadikan kedudukan 5-0 sebelum pengadil, Mohammad Zamzaidi Katimin terus meniup wisel penamat perlawanan.

Perak akan berkunjung ke Stadium Likas, Sabah untuk saingan separuh akhir kedua Piala Malaysia pada 21 Oktober depan dengan membawa bekalan selesa sebelum melangkah ke pusingan akhir piala berprestij itu


Polis Sabah Rampas Lima Bakakuk, Tahan Lima Petani

KOTA KINABALU: Polis merampas lima senjata api buatan sendiri atau bakakuk dan menahan lima petani termasuk seorang pembuat senjata api itu di daerah Kota Marudu pada Khamis lepas.

Timbalan Pesuruhjaya Polis Sabah Datuk Zaini Jass berkata tangkapan dan rampasan dilakukan selepas polis membuat serbuan di tiga rumah berasingan di Kampung Petani Baru, Pitas dan Kota Marudu.

Lima lelaki yang ditahan dalam serbuan tersebut berusia antara 25 hingga 45 tahun, katanya pada sidang media di sini, hari ini.

Menurutnya dalam serbuan pertama, tiga lelaki ditahan membabitkan rampasan tiga laras bakakuk, selaras senapang guli dan 50 butir peluru.

Katanya serbuan kedua berjaya menangkap seorang lelaki dengan rampasan selaras bakakuk dan empat butir peluru, manakala serbuan ketiga pula berjaya menangkap seorang lelaki dengan rampasan selaras bakakuk dan enam butir peluru.

Semua rampasan termasuk alat membuat bakakuk turut dirampas daripada seorang lelaki yang ditahan yang merupakan pembuat senjata api buatan sendiri itu, katanya.

Zaini berkata siasatan awal mendapati tujuan kesemua mereka menyimpan bakakuk adalah untuk memburu dan mereka ditahan reman untuk siasatan lanjut di bawah Seksyen 8(a) Akta Senjata 1960.


Kanak-kanak mati, lima selamat dan lima lagi hilang di perairan Pulau Nunuyan

SANDAKAN – Mayat seorang kanak-kanak lelaki berusia tujuh tahun dijumpai petang tadi dan dipercayai mangsa bot yang karam petang semalam di perairan Pulau Nunuyan, kira-kira lapan batu nautika dari sini.

Timbalan Pengarah Operasi Agensi Penguatkuasaan Maritim Malaysia (APMM) Zon Sandakan Komander Maritim Mohd Khairulanuar Abd Majid berkata mayat kanak-kanak lelaki itu ditemukan kira-kira 100 meter dari tempat kejadian pada pukul 4 petang tadi.

Sebelum itu, pihaknya menerima panggilan kecemasan selepas lima mangsa kejadian itu diselamatkan Tentera Laut Diraja Malaysia (TLDM) Sandakan tengah hari tadi selepas hanyut kira-kira 18 jam, manakala lima lagi iaitu dua lelaki, termasuk tekong bot, seorang wanita dan dua kanak-kanak masih hilang.

“Mayat dihantar ke Hospital Duchess of Kent untuk bedah siasat, manakala mangsa yang terselamat sedang menerima rawatan di hospital berkenaan kerana ada yang mengalami trauma,” katanya pada sidang akhbar mengenai kejadian itu di sini, hari ini.

Turut hadir pada sidang akhbar itu ialah Ketua Bahagian Operasi dan Peperangan Markas Wilayah Laut 2 TLDM Komander Jamhari Katimin.

Mohd Khairulanuar berkata operasi mencari dan menyelamat (SAR) diaktifkan pukul 2 petang tadi, namun ditangguhkan pukul 6.30 petang dan akan disambung pagi esok.

Menurutnya, mangsa yang diselamatkan iaitu tiga lelaki dan dua wanita berumur 19 hingga 29 tahun warga Filipina itu dikesan oleh sebuah bot tempur TLDM yang sedang melaksanakan rondaan dan latihan di perairan Sandakan pukul 12.15 tengah hari tadi.

Katanya, mangsa dilihat berpaut pada bot yang terbalik dan melambai ke arah anggota TLDM berkenaan.

“Mengikut percakapan mulut mangsa, bot itu dalam pelayaran dari Pulau Taganak, Filipina menuju ke Sandakan dan terbalik akibat keadaan laut bergelora.

“Kita sedang mendapatkan maklumat lanjut mengenai tujuan pelayaran mereka,” katanya.

Selain APMM dan TLDM, operasi SAR turut disertai Pasukan Polis Marin.


Tidak Berbangkit Soal Sabah Serah Haknya

KOTA KINABALU: Cadangan mewujudkan semula Jabatan Pembangunan Persekutuan Sabah (JPPS) tiada kaitan dengan soal menyerahkan hak Sabah kepada Kerajaan Persekutuan.

Ketua Badan Pimpinan Parti Pribumi Bersatu Malaysia (BERSATU) Sabah Datuk Seri Hajiji Noor berkata, andaian dan tuduhan Ketua Menteri Datuk Seri Mohd Shafie Apdal adalah tidak tepat dan tidak berasas.

Hajiji berkata, dalam suasana dan keadaan politik sekarang, mewujudkan semula JPPS merupakan jalan terbaik supaya rakyat Sabah dapat menikmati manfaat program dan projek pembangunan daripada Kerajaan Persekutuan.

“Saya hairan dengan kenyataan Mohd Shafie. Dia seolah-olah tidak sedar dan tidak menerima hakikat bahawa kerajaannya kini adalah kerajaan pembangkang di peringkat Persekutuan,” katanya pada kenyataan di Kota Kinabalu, hari ini.

Beliau mengulas kenyataan Mohd Shafie yang mendakwa Hajiji, sebagai rakyat Sabah, tidak wajar untuk mencadangkan JPPS diwujudkan semula yang sama seperti memberikan lebih banyak hak Sabah ke tangan orang lain.

Hajiji yang juga Ahli Dewan Undangan Negeri (ADUN) Sulaman menegaskan, tidak berbangkit soal Sabah menyerahkan haknya kepada Kerajaan Persekutuan.

Beliau berkata, sekiranya Mohd Shafie bimbang kehilangan kuasa dalam mengurus dan mengatur projek dan peruntukan Persekutuan di Sabah, maka Mohd Shafie harus memberikan sokongan padu kepada Kerajaan Persekutuan hari ini yang dipimpin oleh Perikatan Nasional (PN).

“Sebaliknya bukan hanya sekadar mahu mengadakan kerjasama dengan Kerajaan Pusat, tetapi dalam masa yang sama kekal dengan pendirian tidak menyokong Perikatan Nasional,” tegasnya.

Hajiji berkata, mewujudkan semula JPPS merupakan jalan terbaik untuk Sabah dan wajar dilakukan bagi melicin dan meningkatkan lagi pelaksanaan program serta projek pembangunan untuk kepentingan rakyat di negeri pembangkang.

Katanya, JPPS pernah diwujudkan di Sabah semasa Parti Bersatu Sabah (PBS) memerintah Sabah sebagai pembangkang dan juga diwujudkan di Kelantan.

“JPPS merupakan platform mewakili Kerajaan Persekutuan di Sabah. Tujuannya adalah menjadi jabatan menyelaras dan memantau pelaksanaan projek pembangunan Persekutuan.

“Mewujudkan Jabatan Pembangunan Persekutuan Negeri merupakan perkara biasa yang dilakukan di mana-mana negeri yang dikuasai oleh pembangkang,” katanya.

Terdahulu, media tempatan melaporkan, Mohd Shafie kesal dengan tindakan pemimpin politik di negeri ini yang menyuarakan hasrat supaya kerajaan negeri mengembalikan kuasa kepada Kerajaan Persekutuan.

Mohd Shafie menyifatkan cadangan kepimpinan BERSATU Sabah yang ingin mewujudkan kembali JPPS bertentangan dengan hasrat orang Sabah dan sama dengan penurunan kuasa.


Pengeluar cip putus bekalan ke atas Huawei

SAN FRANCISCO: Pengeluar cip termasuk Intel Corp, Qualcomm Inc, Xilinx Inc dan Broadcom Inc memberitahu kakitangan masing-masing supaya tidak menyediakan bekalan kepada Huawei sehingga diberitahu, demikian menurut individu yang rapat dengan perkembangan berkenaan.

Google milik Alphabet Inc memutuskan bekalan peralatan dan sebahagian perkhidmatan perisian kepada gergasi China itu, kata seorang lagi individu yang enggan dikenali.

Pentadbiran Donald Trump menyenarai hitam Huawei, yang dituduh membantu Beijing menjalankan kerja pengintipan, serta mengancam untuk memutuskannya daripada pengeluar perisian dan semikonduktor Amerika Syarikat (AS) yang diperlukannya untuk mengeluarkan produk.

Larangan itu, yang telah dijangka, menjejaskan pengeluar telefon pintar kedua terbesar dunia itu.

Impak larangan itu juga mula dirasai di luar AS dan Asia.

Saham Infineon Technologies AG dari Jerman jatuh dalam dagangan awal hari ini selepas Nikkei melaporkannya menghentikan penghantaran ke syarikat China itu susulan larangan AS terbabit.

Saham STMicroelectronics NV dan AMS AG dari Austra juga terjejas.


‘Giant kiKller’ Sabah Kadoh Agundong Meninggal Dunia

KOTA KINABALU, 30 Jun : Veteran politik Sabah yang juga digelar ‘giant killer’ Datuk Kadoh Agundong, meninggal dunia di Hospital Queen Elizabeth II di sini akibat sakit tua pada kira-kira 12 tengah malam tadi.

Berita itu disahkan oleh sepupu mendiang, Stanis Buandi ketika ditemui pada persidangan perwakilan tahunan Parti Bersatu Sabah (PBS) di Dewan Hakka di sini, hari ini.

“Ya, mendiang (Kadoh) lama sudah sakit tenat sebelum dimasukkan ke KPJ beberapa bulan lepas dan semalam beliau meninggal dunia,” katanya ketika ditemui pemberita di sini hari ini.

Kadoh, 74, meninggalkan isteri Datin Catherine Soledad Kadoh, 60, dan empat orang anak serta sembilan cucu.

Mendiang mewakili PBS, terkenal dengan nama gelaran ‘giant killer’ kerana berjaya menumbangkan Ketua Menteri Sabah Tan Sri Harris Salleh dari Parti Bersatu Rakyat Jelata Sabah (Berjaya), pada Pilihan Raya Negeri Sabah 1985.

Mendiang yang berasal dari daerah Tenom merupakan bekas Ahli Dewan Undangan Negeri (Adun) Melalap dan bekas Ahli Parlimen Ulu Padas kini dikenali Parlimen Tenom.

Sepanjang berkecimpung dalam politik, Kadoh pernah menggalas jawatan Menteri Kebudayaan, Belia dan Sukan Sabah serta Menteri Kerajaan Tempatan dan Perumahan negeri pada era kerajaan PBS.

Beliau juga pernah menyandang jawatan  Naib Presiden PBS pada era 80-an bagaimanapun mengumumkan menyertai Parti Warisan pada 21 Dis 2019. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Atuk perosak harta

MADRID: Seorang warga emas membingungkan masyarakat sekeliling apabila merosakkan 1,000 kereta sepanjang tahun lalu, malah perangai buruknya itu berterusan sehingga tahun ini dengan lebih 100 kenderaan terkena nasib sama sepanjang Januari.

José Antonio Vázquez Vázquez, 79, dilaporkan mengguriskan kereta yang diparkir atas jalan di barat laut Sepanyol. Malah, warga emas itu terkenal perengus dan tidak takut bertengkar dengan sesiapa yang bersemuka dengannya, termasuk memukul menggunakan tongkatnya.

Vázquez ditahan untuk kali ke-12, baru-baru ini dengan pemeriksaan mental turut diarahkan, namun dia didapati tiada masalah psikiatrik sebelum dibebaskan, walaupun didakwa mengguris 120 kereta pada bulan pertama 2019 saja.

Rangkaian televisyen Sepanyol, Tele Cinco baru-baru ini menemu bual Vázquez, yang mendakwa tidak ingat melakukannya.

“Saya sakit dan tidak dapat mengenal pasti arah atau tempat,” dakwanya.

Dia turut menyasarkan premis perniagaan tempatan, dengan mencucuk pencungkil gigi ke dalam tempat kunci menyebabkan mereka tidak dapat membuka kedai.

Tabiat buruk Vázquez dipercayai mengakibatkan kerugian bernilai AS$573,000 (RM2.3 juta), lapor Daily Mail. – Agensi

SEORANG penduduk menunjukkan kesan guris pada keretanya. FOTO Daily Mail


(VIDEO) Asingkan Tempat Makan Halal & Tidak Halal, Netizen Kongsi Suasana Muhibah Majlis Perkahwinan Di Sabah

Antara keunikan di negara ini adalah setiap bangsa dan suku kaum mempunyai budaya, adat dan kepercayaannya masing-masing.

Bagi Semenanjung, umumnya kaum Melayu, Cina, India dan Orang Asal, semua ada budayanya yang tersendiri. Malah kita juga bebas mengamalkan fahaman masing-masing.

Manakala bagi Sabah dan Sarawak pula, suku kaum seperti Iban, Kadazan, Dusun dan sebagainya pun ada adatnya tersendiri.

Seperti video yang dikongsikan oleh Miszaa Muniza di TikTok ini, kelihatan satu majlis perkahwinan dipercayai di Sabah yang meraikan tetamunya dengan cara yang unik.

Jika diperhatikan, majlis ini menyediakan dua khemah jamuan yang berbeza. Satu untuk tetamu Muslim, sudah tentu makanan halal yang dihidangkan, manakala satu lagi untuk tetamu bukan Muslim. Jom tonton video ini.

Sementara itu, video yang dikongsikan ini menerima pelbagai maklum balas positif daripada kalangan warganet.

Kebanyakan komentar yang ditinggalkan dipercayai adalah daripada warganet penduduk Sabah mahupun Sarawak, kerana mereka sendiri lebih memahami budaya mereka di sana.

“Banyak agama dan bangsa tetap bersama..”

“Kami lebih berfikiran terbuka dan friendly..”

“Kami akan pastikan ada makanan untuk Muslim, sebab kami hormat mereka..”

“Kami pun mix family..hari raya, Krismas & Tahun Baharu Cina ok saja..”

any Sabahan?🥰🥰 #sabahantiktokers #muasabah #tiktok #sabahantiktok

Sumber: TikTok Miszaa Muniza , SiakapKeli


PKPP: Bas Ekspres Dibenar Beroperasi Kapasiti Penuh

KUALA LUMPUR: Bas ekspres dibenar beroperasi dengan kapasiti penuh dan tanpa had masa mulai hari ini, tetapi wajib mengikut syarat prosedur operasi standard (SOP) ditetapkan.

Menteri Kanan (Keselamatan), Datuk Seri Ismail Sabri Yaakob, berkata keputusan membenarkan bas ekspres beroperasi tanpa had masa berikutan operasi mereka banyak membabitkan perjalanan malam sehingga ke subuh.

Bagaimanapun, katanya, setiap penumpang perlu didaftarkan melalui aplikasi MySejahtera atau secara manual.

“Jika mereka (pengusaha bas) tidak mendaftar penumpang melalui aplikasi MySejahtera, mereka mesti mengambil nama dan nombor telefon setiap penumpang bagi tujuan pengesanan kontak sekiranya ada perkara berkaitan COVID-19,” katanya.

Sebelum ini, ramai pengusaha bas ekpres memohon kerajaan memberi kelonggaran tiada penjarakan sosial dalam bas ekspres bagi mengelak lebih banyak kerugian terpaksa ditanggung mereka.

Sebelum ini, setiap bas boleh membawa sehingga 48 penumpang, namun sejak Perintah Kawalan Pergerakan (PKP) dilaksanakan, kerajaan menetapkan hanya boleh membawa 50 peratus penumpang iaitu 24 penumpang sahaja.- Berita Harian

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Curi air: Jabatan Air Sandakan potong dua sambungan haram

SANDAKAN: Jabatan Air Sandakan mengesan dua sambungan haram dan melakukan tindakan pemotongan berikutan berlakunya kegiatan curi air di sekitar kawasan setinggan bersebelahan Masjid Pangiran Galpam Batu 7 dan Batu 2 Kampung Bakau, di sini pada Sabtu.

Jurutera Air Bahagian Sandakan Ishar Hamka Ismail berkata terdahulu, pihaknya menerima maklumat mengenai berlakunya kegiatan curi air di dua kawasan kampung setinggan berkenaan lalu melakukan Ops Pemantauan Penyambungan Haram.

“Setelah menjalankan siasatan dengan bantuan pihak Salcon Enggineering, kita mendapati paip utama MSCL 150mm dan 250mm mengalami kebocoran, dan pihak penguat kuasa Jabatan Air Sandakan telah menjumpai beberapa sambungan haram di kawasan berdekatan dipercayai disambung ke kawasan setinggan oleh pihak yang tidak bertanggungjawab.

“Operasi yang bermula sekitar jam 11 pagi dan berakhir 4 petang itu telah berjaya mengesan dan melakukan tindakan pemotongan ke atas dua sambungan haram masing-masing yang dilakukan ke atas paip MSCL 150mm dan 250mm Jabatan Air berdekatan kawasan setinggan bersebelahan Masjid Pangiran Galpam Batu 7 dan Batu 2 Kg Bakau,” katanya dalam satu kenyataan di sini pada Ahad.

Ishar berkata pemotongan ke atas sambungan haram berkenaan telah diambil tindakan oleh pihak Jabatan Air dengan bantuan kontraktor yang dilantik.

Katanya, dalam operasi itu juga, pihak Jabatan Air telah merampas beberapa barangan yang digunakan untuk membuat penyambungan haram, antaranya ialah sejumlah polypaip bersaiz 2 inci dan beberapa alatan seperti ‘clamp’.

Pihaknya juga menegaskan agar semua pengguna mematuhi undang-undang sebagaimana yang telah dinyatakan dalam Enakmen Bekalan Air 2003 atau berdepan denda yang berat jika didapati melakukan kesalahan, yang mana mengikut Seksyen 49 (b), boleh didenda sehingga RM50,000 atau penjara dua tahun.

“Pihak kita juga memohon kerjasama daripada orang ramai, sekiranya berlaku sebarang kes kecurian atau kebocoran paip air, segeralah laporkan ke talian hotline Jabatan Air Sandakan di 088-326 888,” katanya. – Utusan Borneo


Covid-19: Kes Aktif Di Sabah Menurun, Kini Sebanyak 98

KOTA KINABALU: Jumlah kes aktif Covid-19 di Sabah menurun dua kes, hari ini, iaitu sebanyak 98 berbanding 102 kes, semalam.

Ini selepas enam lagi pesakit jangkitan wabak itu dilaporkan telah sembuh menjadikan jumlah keseluruhan kes sembuh dan discaj seramai 209 orang.

Selain itu jumlah kes Covid-19 yang dirawat semula juga berkurangan daripada enam kes semalam kepada dua kes, hari ini.

Statistik terbaharu itu dimuat naik Menteri Kesihatan dan Kesejahteraan Rakyat Sabah, Datuk Frankie Poon Ming Fung, hari ini.

Jika berdasarkan kes aktif, Tawau menjadi daerah paling banyak iaitu 21 kes disusuli Kota Kinabalu sebanyak 18 kes dan Keningau dengan jumlah 16 kes.

Jika berdasarkan kes aktif juga, belum ada daerah yang dikategori sebagai zon merah di Sabah, setakat ini.

Tawau satu-satunya daerah dikategori sebagai zon jingga kerana mencatat 21 kes aktif manakala 12 daerah lain iaitu Kota Kinabalu, Lahad Datu, Tuaran, Kinabatangan, Sandakan, Keningau, Penampang, Beaufort, Putatan, Kunak, Papar, dan Ranau dikategorikan sebagai zon kuning.

Untuk rekod, kes aktif dengan jumlah 41 dan ke atas dikategorikan sebagai zon merah, 21 hingga 40 (jingga), satu hingga 20 (kuning) manakala zon hijau adalah daerah yang bebas daripada kes aktif Covid-19.

Sebanyak 13 lagi daerah di Sabah termasuk beberapa yang sebelum ini mencatatkan kes aktif Covid-19 iaitu Kota Belud, Sipitang, Tambunan dan Semporna kini dikategorikan sebagai zon hijau.

Dalam perkembangan sama, negeri ini, hari ini, mencatat pertambahan dua kes baharu iaitu di Kota Kinabalu, menjadikan jumlah kumulatif kes covid-19 di Sabah setakat ini sebanyak 311 kes.

Sementara itu, tiada kes kematian dicatatkan hari ini dengan jumlah korban akibat Covid-19 di Sabah kekal sebanyak empat kes iaitu dua di Kota Kinabalu dan masing-masing satu di Tawau serta Tambunan.

Sabah juga kekal negeri keenam tertinggi mencatatkan jumlah kes Covid-19 selepas Selangor yang kini mencatat 1,387 kes, Kuala Lumpur (1,115), Johor (655), Sarawak (468), dan Negeri Sembilan (433). – Berita Sabah


Pesawat Terhempas, 15 Maut, 66 Cedera

ALMATY: Sekurang-kurangnya 15 terkorban dan puluhan lagi cedera hari ini, apabila sebuah pesawat penumpang yang membawa 100 orang terhempas sejurus berlepas dari bandaraya terbesar di Kazakhstan dan merempuh sebuah rumah, lapor media rasmi negara itu.

Menurut pihak berkuasa lapangan terbang, pesawat Fokker 100 Bek Air hilang dari radar beberapa minit selepas ia berlepas dari lapangan terbang Almaty pada 7.05 pagi (waktu tempatan) dalam perjalanan ke bandar Nur-Sultan, membawa 95 penumpang dan lima anak kapal.

Ia melanggar penghalang konkrit dan kemudian merempuh bangunan dua tingkat. Punca kemalangan itu, yang berlaku berhampiran sempadan bandar timur laut lapangan terbang, tidak diketahui segera.

Pekerja penyelamat dilihat cuba mencapai pintu kokpit hancur manakala kakitangan kecemasan dikerah ke lokasi kemalangan.

Ketua perkhidmatan kesihatan Almaty, Tleukhan Abildayev, berkata 14 orang maut di tempat kejadian manakala seorang wanita muda meninggal dunia di hospital.

“Seramai 66 orang cedera, membabitkan 50 daripadanya dimasukkan ke hospital dengan 12 orang cedera parah,” katanya.

Televisyen rasmi negara, Khabar melaporkan, tiada siapa di dalam rumah itu semasa pesawat terhempas. – AFP


85 Belia Tawan Bukit Tukok, Kibar Jalur Gemilang Gergasi

85 BELIA MEROTAI TAWAN BUKIT TUKOK MISI KIBARKAN JALUR GEMILANG GERGASI SEMPENA SAMBUTAN ‘HARI MALAYSIA’ 2019

TAWAU; 17 SEPTEMBER 2019 (Selasa) – Seramai 85 orang Belia Merotai berjaya menawan Bukit Tukok, Kalabakan dalam misi Mengibarkan Jalur Gemilang gergasi dipuncak bukit menerusi program ‘Expidisi Alam’ Sayangi Malaysiaku, Malaysia Bersih sempena sambutan Hari Malaysia, 16 September, kelmarin.

Bendera gergasi bersaiz 12 x 24 kaki itu berjaya dibentang di Bukit Tukok dengan penuh megahnya sambil tangan mengenggam kuat bendera oleh sekumpulan belia yang penuh berwawasan dan bersemangat di puncak bukit berketinggian 485 meter itu.

Bukit tersebut yang merupakan bukit tertinggi di kawasan Kalabakan berjaya ditawan pukul 10.45 pagi selepas Expidisi Alam dijayakan dengan mengambil masa kira-kira kurang 2 jam untuk sampai ke puncak.

Pengerusi Belia Merotai Besar, Asnorkiah Yuana Aspol menzahirkan harapannya agar penganjuran program Kenegaraan seumpama ini dapat diteruskan di masa-masa akan datang supaya Semangat Cintakan Negara mampu diterapkan ke sanubari para belia dimasa kini, baik belia-belia di bandar mahupun belia-belia di luar bandar.

Katanya, Penyertaan yang sangat menggalakkan itu merupakan satu usaha yang sangat berjaya, juga sedikit sebanyak mampu membangkitkan semangat pentingnya mengenang orang-orang terdahulu yang berjuang mempertahankan tanah air tercinta ini dari cengkaman penjajah dan musuh.

Terdahulu, bendera gergasi Jalur Gemilang tersebut telah disiapkan dalam tempoh masa seminggu oleh AJK Majlis Pengurusan Komuniti Kampung (MPKK) Kampung Simpang Tiga dan Kampung Kijang Merotai, serta turut dibantu oleh belia-belia dari Merotai besar.

Sebelum bendera gergasi tersebut dibawa ke puncak bukit Tukok, terdahulu telahpun dikibarkan di Dewan Terbuka Merotai pada awal pagi oleh para belia dengan nyanyian lagu Negaraku dengan penuh bersemangat.

Sebaik Bukit Tukok berjaya ditawan dengan kibaran Jalur Gemilang gergasi, seterusnya Jalur Gemilang tersebut dibawa turun semula dan dinaikkan kembali di tiang sambil disaksikan oleh ADUN Tanjung Batu, YB Datuk Hamisa Samat selepas beliau selesai merasmikan Program Jasamu Dikenang sempena Hari Malaysia di Merotai.

Expidisi berkenaan dianjurkan pihak Kelab Belia Merotai Besar dengan kerjasama Kementerian Belia dan Sukan Negeri Sabah (Bahagian Tawau), Persatuan Gabungan Belia Bahagian Tawau dan Kumpulan Rukun Tetangga (KRT) Kalabakan.


‘Dia Juga Doktor Kami…’

PUTATAN: “Dialah doktor kami dan adik yang paling kami sayang,” kata Zaiton Abd Hamid, 61, salah seorang kakak kepada Allahyarhamah Dr Rumihati.

Zaiton berkata beberapa hari sebelum bercuti ke New Zealand, Rumihati bersama tiga anaknya datang ke rumah dan mengatur borang kesihatan keluarga.

“Kebiasannya kami yang akan mengambil borong jika mahu membuat pemeriksaan kesihatan, tetapi kali ini dia yang bawa borong ke rumah, alasan kerana mahu bercuti.

“Walaupun bukan perkara ganjil, ia bukan kebiasaannya,” katanya ketika ditemui wartawan di rumah keluarga mereka di Kampung Ulu, Putatan, di sini, hari ini.

Tambah Zaiton lagi, dia turut berpesan untuk memaklumkan kepada abang (Othman) supaya membuat pemeriksaan darah.

“Dialah doktor kami dan adik manja yang paling kami sayang,” katanya sebak hingga menitis air mata.

Dr Rumihati, 49, meninggal dunia dalam kemalangan membabitkan kereta dan trak di Kaikoura, New Zealand, semalam.

Turut terkorban suaminya Adnan Jeman, 49, manakala tiga anaknya berusia antara 11 hingga 15 tahun parah termasuk seorang daripadanya kritikal.

Rumihati bersama keluarga terbang ke New Zealand pada 2 Disember lalu, untuk bercuti.

Zaiton berkata adiknya bersama keluarga selalu bercuti keluar negara pada setiap hujung tahun.

“Saya juga pernah dibawa sekali bercuti sebelum ini ke Jepun dan Beijing… kami sekeluarga amat sedih mengenai khabar ini dan pagi tadi ada sepupu datang maklumkan ada anak mereka meninggal.

“Saya tidak tahu mana satu anak adik saya itu.. bagaimanapun kami masih menunggu laporan penuh daripada abang yang dijangka tiba di Christchurch pagi esok,” katanya.

Terdahulu, portal Polis New Zealand melaporkan tiga individu meninggal dunia akibat kemalangan yang membabitkan kereta dan trak pada jam 3.10 pagi waktu tempatan.

Laporan itu memberitahu, seorang individu kritikal manakala tiga yang lain mengalami kecederaan sederhana dan serius.


Nazirul Sah Sertai Sabah FC

KOTA KINABALU: Sabah Football Club (FC) hari ini, mengumumkan bekas pertahanan kiri Perak FC, Nazirul Naim Che Hashim akan menyarung jersi pasukan itu bagi menghadapi baki saingan Liga Super, musim ini.

Pengurus Sabah FC, Marzuki Nasir berkata, pihaknya sudah menerima maklum balas rasmi daripada Perak FC berhubung pelepasan bekas pemain kebangsaan berusia 28 tahun itu.

“Saya harap kehadiran Nazirul dan akan memperkuatkan lagi pasukan yang dibimbing Kurniawan (Dwi Yulianto) ini,” katanya dalam kenyataan, hari ini.

Pemain kelahiran Kuala Kangsar yang beraksi bersama Perak sejak 2016 itu, baru-baru ini, memohon pelepasan daripada Perak FC dan menjadi pemain terbaru meninggalkan The Bos Gaurus selepas Shahrul Saad dan Guilherme De Paula yang berhijrah ke Johor Darul Ta’zim (JDT).

Selain itu, dua lagi pemain iaitu Kenny Pallraj dan J Parthiban turut meninggalkan Perak FC untuk menyertai KL City FC.

Sementara itu, dalam perkembangan lain, Marzuki mengesahkan dua pemain muda Sabah FC yang juga bekas pemain skuad B19 kebangsaan, Arius Dius Jais dan Evan Wensley Wenceslaus akan dipinjamkan selama enam bulan kepada pasukan Kelantan United FC untuk baki saingan Liga Premier, musim ini.

“Pihak pengurusan Sabah FC ingin melihat kedua-dua pemain muda ini berkembang dan menimba pengalaman bermain bersama kelab lain, sekali gus menambahkan lagi minit permainan mereka.

“Selain dapat meningkatkan mutu permainan dan keyakinan ia juga baik untuk Sabah FC pada masa akan datang,” katanya.

Arius dan Evan yang kini berusia 23 tahun akan menguatkan lagi barisan pemain Kelantan United dalam jendela perpindahan kedua Liga Malaysia musim ini.

Ia kali pertama dua pemain ini berhijrah ke pasukan lain selepas bermain bersama pasukan B19 Sabah sejak 2016 sebelum Evan dinaikkan ke skuad senior pada 2018 dan Arius pada 2019.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perdana Menteri Tinjau Pusat Vaksinasi COVID-19 Kota Kinabalu

KOTA KINABALU, 22 Mac : Perdana Menteri Tan Sri Muhyiddin Yassin hari ini meninjau Pusat Vaksinasi COVID-19 Kota Kinabalu di Kompleks Pentadbiran Kerajaan Persekutuan di sini.

Beliau tiba pada pukul 11 pagi dan meluangkan masa kira-kira setengah jam meninjau fasiliti tersebut dengan diiringi Ketua Menteri Sabah Datuk Hajiji Noor dan Pengarah Kesihatan Sabah Datuk Dr Christina Rundi serta Setiausaha Kerajaan Negeri Datuk Safar Untong.

Muhyiddin turut menyaksikan seorang petugas barisan hadapan iaitu pembantu pergigian Debby Marjezlina, 29, menerima dos pertama suntikan vaksinasi Pfizer-BioNTech yang dilaksanakan oleh jururawat Klinik Ibu dan Kanak-Kanak Kota Kinabalu Christelle Yvone Jitiol.

Beliau turut mengambil kesempatan untuk beramah mesra dengan penerima vaksin dan petugas terbabit.

Sepanjang lawatannya ke pusat itu, Perdana Menteri diberi penerangan oleh Dr Christina mengenai perkembangan Program Imunisasi COVID-19 Kebangsaan di Sabah.

Dr Christina berkata Muhyiddin berpuas hati dengan usaha yang dilaksanakan oleh Jabatan Kesihatan Negeri Sabah dalam membendung penularan COVID-19 di negeri ini.

“Beliau memberikan komentar yang baik, tetapi saya tidak pasti sama ada usaha kita telah memuaskan hati beliau, namun beliau tahu bahawa kita telah melakukan yang terbaik dengan sumber yang kita miliki,” kata Dr Christina ketika ditemui pemberita selepas lawatan Perdana Menteri itu.

Menurut Dr Christina, petugas barisan hadapan yang menerima vaksin hari ini merupakan kumpulan terakhir menerima dos pertama vaksin itu, sekali gus melengkapkan 42,117 petugas barisan hadapan di Sabah yang tersenarai untuk menerima dos pertama vaksin COVID-19. – BERNAMA


Waktu Operasi Peniaga Makanan Dalam Kawasan PKP Di Sabah Dilanjut Hingga 8 Malam

KOTA KINABALU, 24 April : Kerajaan Sabah hari ini memberi kelonggaran tambahan dua jam beroperasi bagi peniaga makanan di lokaliti yang dikenakan Perintah Kawalan Pergerakan (PKP), kata Menteri Kerajaan Tempatan dan Perumahan negeri Datuk Masidi Manjun.

Jurucakap kerajaan negeri mengenai COVID-19 itu berkata kelonggaran tersebut menyaksikan peniaga makanan antaranya pengusaha gerai, restoran dan kedai makan dapat menjalankan operasi mereka bermula 6 pagi hingga 8 malam.

“Sebelum ini, operasi perniagaan dihadkan sehingga 6 petang dan kelonggaran ini membolehkan pengusaha meneruskan perniagaan khususnya untuk berbuka puasa… kelonggaran ini berkuat kuasa hari ini,” menurutnya dalam kenyataan di sini malam ini.

Beliau juga berkata satu kluster baharu COVID-19 direkodkan hari ini iaitu Kluster Dambai Inanam dengan jumlah kumulatif kes positif 19 orang dan kes indeks dipercayai mendapat jangkitan ketika menghadiri majlis pertunangan di Kampung Dambai di Mukim Kionsom di sini.

“Kes ini melibatkan komuniti di tiga daerah iaitu Kota Kinabalu, Inanam dan Kuala Penyu… kluster bertambah parah apabila seorang daripada individu dijangkiti di Kuala Penyu adalah guru yang kemudian menjangkiti dua murid dalam kelas jagaannya,” katanya.

Masidi juga berkata Sabah mencatat 132 kes baharu COVID-19 hari ini dengan empat daerah merekodkan jumlah tertinggi ialah Tawau (65 kes), Sandakan (19), Kota Kinabalu (16) dan Lahad Datu (13). – BERNAMA


Lebih 600 Orang Hadiri Himpunan Solidariti Rakyat Sabah Bantah PSS

MEMBAKUT: Dianggarkan lebih 600 orang menghadiri Himpunan Solidariti Rakyat Bantah Aman Pas Sementara Sabah (PSS) di kawasan pekan lama, di sini hari ini.

Peserta himpunan yang memakai baju T hitam dengan pelbagai logo ‘Tolak PSS’  dan ‘Bantah PSS’ mula tiba di kawasan ini sejak jam 7 pagi tadi.

Keadaan begitu terkawal dengan anggota polis ditempatkan di kawasan perhimpunan yang dianjurkan oleh NGO, PIPA dan Sorak Sabah.

Beberapa sekatan jalan turut dijalankan oleh anggota polis yang membuat pemeriksaan keselamatan sepanjang jalan bermula dari Putatan sehingga ke pekan Membakut.

Dilaporkan juga semalam terdapat satu posting dalam Facebook berbau jenayah ugutan untuk menganggu gugat perjalanan perhimpunan itu.

Antara penceramah dalam himpunan itu ialah Pengerusi Solidariti Rakyat Sabah (Sorak) Jamain Sarudin, Ketua Wanita MCA Sabah Dr Pamela Chong, Presiden SAPP Datuk Seri Yong Teck Lee, Ketua Penerangan PBS merangkap Adun Kiulu Datuk Joniston Bangkuai, mantan Ahli Parlimen Datuk Anifah Aman dan Presiden Star Sabah Datuk Dr Jeffrey Kitingan.

Himpunan bersurai sebaik Anifah yang menjadi penceramah terakhir berucap.

Calon Barisan Nasional Mohamad Alamin turut singgah di penghujung acara.

Pada 6 September lalu, Jawatankuasa Induk Pengurusan Warga Asing dipengerusi bersama Ketua Menteri Sabah, Datuk Seri Mohd Shafie Apdal dan Menteri Dalam Negeri, Tan Sri Muhyiddin Yassin mengumumkan PSS akan dikeluarkan bermula 1 Jun ini.

PSS adalah untuk menggantikan tiga jenis dokumen dikeluarkan kepada warga asing tinggal lama di Sabah iaitu IMM13, Sijil Banci dan Kad Burung-Burung.

PRK Parlimen Kimanis menyaksikan pertandingan satu lawan satu antara calon Parti Warisan Sabah Datuk Karim Bujang dan calon BN Datuk Mohamad Alamin.

Suruhanjaya Pilihan Raya (SPR) menetapkan hari pengundian pada 18 Januari ini.


Kematian Nur Dinie Bukan Disebabkan Influenza

KUALA LUMPUR: Kementerian Kesihatan Malaysia (KKM) mengesahkan ujian sampel klinikal Nur Dinie Damia Muhammad Noor, 7, adalah negatif bagi jangkitan influenza.

Ketua Pengarah Kesihatan Datuk Dr Noor Hisham Abdullah berkata, pesakit dirujuk kepada Hospital Sultanah Aminah (HSA), Johor Bahru dari sebuah hospital swasta pada 10 Januari lalu dalam keadaan sangat kritikal.

“Dia menerima bantuan pernafasan dan rawatan rapi oleh pasukan perubatan yang diketuai pakar perubatan pediatrik.

“Namun keadaan pesakit semakin tenat dan disahkan meninggal dunia pada jam 10.48 malam, 13 Januari lalu.

“Ujian sampel klinikal kanak-kanak ini adalah negatif bagi jangkitan influenza dan punca kematian masih dalam siasatan,” katanya dalam satu kenyataan, hari ini.

Dr Noor Hisham berkata, KKM mengambil maklum mengenai satu kes kematian kanak-kanak yang dilaporkan media dikaitkan dengan influenza dan berdasarkan laporan awal yang diterima, pesakit dibawa ibu bapanya ke Jabatan Kecemasan sebuah hospital swasta di Selangor pada 11 Januari lalu dalam keadaan kritikal.

“Pesakit meninggal dunia pada 12 Januari lalu dan siasatan sedang dijalankan bagi mengetahui punca sebenar kematian.

“KKM merakam ucapan takziah kepada keluarga kedua-dua kanak-kanak terbabit,” katanya.

Menurutnya, analisa semasa bagi trend aktiviti influenza meliputi kadar konsultasi kes influenza like-illness (ILI) dan kadar kemasukan pesakit ke wad dengan ‘severe acute respiratory infection’ (SARI) dari lokasi sentinel di seluruh negara menunjukkan peningkatan sejak minggu akhir Disember lalu.

“Peningkatan ini dikesan di Kedah, Negeri Sembilan, Melaka, Wilayah Persekutuan Kuala Lumpur dan Putrajaya, Selangor, Perak, Johor, Pahang, Pulau Pinang, Terengganu dan Sarawak.

“Bilangan wabak ILI juga menunjukkan peningkatan namun kejadian wabak adalah dalam keadaan terkawal,” katanya.

Menurutnya, survelan influenza makmal yang dijalankan Institut Penyelidikan Perubatan (IMR) dan Makmal Kesihatan Awam Kebangsaan (MKAK) Sungai Buloh juga menunjukkan peningkatan trend aktiviti virus influenza dalam persekitaran.

“Tiada sebarang kelainan atau perubahan pada virus influenza yang menular ketika ini.

“Aktiviti influenza ini juga adalah sama seperti yang dilaporkan Pertubuhan Kesihatan Sedunia di negara tropika lain di rantau Asia Tenggara, Asia Selatan, Amerika Tengah dan Amerika Selatan,” katanya.


Fokus Sabah Dulu, Soal Kerusi Orang Dah Muak Dengar, Kata Syed Saddiq

KOTA KINABALU: Belum tiba masanya untuk parti Muda bercakap mengenai kerusi yang akan ditandingi di Sabah pada pilihan raya umum (PRU) akan datang, menurut Presiden Muda Syed Saddiq Syed Abdul Rahman.

Sebaliknya, beliau menegaskan fokus utama parti berkenaan adalah untuk mendengar masalah-masalah yang wujud di Sabah terlebih dahulu di samping membuat tawaran kepada negeri itu.

“Sekarang kita nak fokus kepada dialog dengan wakil komuniti, masyarakat, memahami masalah mereka dan untuk kita keluarkan tawaran kita dahulu.

“Perbincangan kerusi politik kuasa ini, saya rasa ramai orang sudah muak dengar, lebih baik perbincangan (kerusi) di kalangan pakatan atau rakan-rakan politik dibuat secara tertutup kerana paling penting orang mahu dengar bagaimana nak selesaikan masalah mereka,” katanya ketika ditemui sempena program mesyuarat “Town Hall” parti itu, di sini, malam tadi.

Syed Saddiq berkata, isu seperti kos sara hidup, pendidikan digital dan kemiskinan adalah isu yang sering dibangkitkan di Sabah.

Katanya, Muda Sabah juga telah ditekankan supaya lebih fokus untuk mengadakan sesi dialog dengan wakil komuniti dan masyarakat bagi mendekati serta memahami masalah mereka.

“Serius, kalau orang cakap kos sara hidup di semenanjung susah, di Sabah jauh lagi teruk, ini disebabkan polisi kabotaj yang teruk.

“Isu pendidikan digital, kemiskinan, jauh lebih teruk di Sabah, jadi saya rasa ini adalah antara isu-isu utama yang perlu diselesaikan,” katanya.

Sementara itu, Syed Saddiq berkata hubungan beliau dengan Presiden Warisan Shafie Apdal masih baik dan kerjasama antara parti yang dipimpin mereka juga masih kekal.

Terdahulu, Pengerusi Muda Sabah Amos Thien berkata Muda Sabah dijangka akan dilancarkan secara rasmi di negeri itu tahun ini.

Katanya, usaha ke arah itu juga sedang giat dilakukan dan berharap pelancaran Muda Sabah sempat dibuat sebelum PRU akan datang.

“Sekarang ini kami akan menjelajah ke seluruh 25 kawasan parlimen di Sabah untuk memperkenalkan Muda dan selepas itu barulah kita akan lancarkan secara rasmi dengan pelancarannya akan disempurnakan oleh presiden sendiri.

“Antara kawasan parlimen yang aktif dari peringkat akar umbi ketika ini ialah di Kota Kinabalu, Penampang, Putatan dan Ranau,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


“Kita Juara!!” Bergema Di Stadium Likas

KOTA KINABALU: Selepas 23 tahun, Stadium Likas akhirnya bergema kembali dengan sorakan kejuaraan penyokong pasukan bola sepak Sabah selepas menyaksikan Piala Liga Perdana dijulang malam ini.

Beraksi di depan 10,000 penyokong, kejayaan tersebut lebih manis apabila Skuad Tambadau menunjukkan aksi sang juara membenam cabaran Kelantan dengan jaringan 1-0.

Turut menyaksikan perlawanan malam ini ialah Yang Dipertua Sabah, Tun Juhar Mahiruddin; Ketua Menteri, Datuk Seri Mohd. Shafie Apdal; Presiden Persatuan Bola Sepak Sabah (Safa), Datuk Peter Anthony serta barisan pimpinan Kabinet negeri.

Juhar yang menerima piala berkenaan daripada Mohd. Shafie kemudiannya turut menyampaikannya kepada kapten pasukan, Rawilson Batuil untuk dijulang.

Kali terakhir Sabah memenangi kejuaraan dalam Liga Malaysia ialah pada tahun 1996, manakala kejuaraan musim ini yang telah disahkan di Shah Alam sejak Rabu lalu membolehkan Sabah layak ke Liga Super musim depan untuk bersaing pasukan-pasukan elit negara.

Terdahulu dalam perlawanan malam ini, gol kemenangan Sabah dijaringkan Ahmet Atayev pada minit ke 57 hasil sepakan sudut.

Ketika pemain-pemain lain bersedia menanduk bola di dalam kotak penalti, Atayev sebaliknya bijak melencongkan bola tersebut yang gagal ditampan kemas penjaga gol Kelantan, Mohammad Fikri Che Soh.

Sabah yang beraksi garang sepanjang perlawanan berpeluang melebarkan kedudukan, namun banyak mensia-siakan peluang termasuk sepakan penalti Paunovic yang gagal disudahkan.

Hasil kemenangan itu, Sabah kini mengumpul 43 mata di puncak liga dengan berbaki satu perlawanan menentang Terengganu.

Sementara itu, mengulas kemenangan berkenaan, Mohd. Shafie berkata, perubahan pucuk pimpinan dan pengurusan pasukan yan dibuat sejak tujuh bulan lalu adalah rahsia utamanya.

Sehubungan itu, beliau harap prestasi pasukan dapat dikekalkan untuk menghadapi Piala Malaysia dan Liga Super pada musim akan datang.

“Ini adalah kejayaan yang disumbangkan oleh semua pihak termasuk Safa, pengurusan, jurulatih dan para pemain yang begitu berdedikasi.

“Kita sudah menjadi juara tempoh hari dan kejayaan itu berjaya kita kekalkan pada malam ini, justeru saya yakin dengan kerja keras tiada yang mustahil untuk pasukan menjuarai Liga Super,” katanya.